ИЖТИМОИЙ СОҲАДАГИ ИСЛОҲОТЛАР — Zamaxshariy.uz\nИЖТИМОИЙ СОҲАДАГИ ИСЛОҲОТЛАР\nИслоҳотларнинг асосий мақсади халқни, фуқароларни ҳаётдан, бугунги кунидан рози қилиш, албатта. Мустақиликка эришгач, Ўзбекистон давлати ва халқи мамлакатда ҳуқуқий демократик давлат барпо этиш йўлини танлади. Чунки дунёнинг ривожланган давлатларида ҳам ривожланган ҳуқуқий давлат шароитидагина фуқаролик жамияти шаклланиши учун имкониятлар яратилмоқда ҳамда жамиятда доимий барқарорлик ва халқ фаравонлиги таъминланмоқда.\nФуқароларнинг виждон эркинлигини таъминлаш, миллий-қадриятларини сақлаш ва ривожлантириш орқали ўзлигини намоён этишга барча ҳуқуқ ва имкониятлар тўла таъминланган. Халқимиз томонидан истиқлолнинг дастлабки йилларидан виждон эркинлигини таъминлаш, диний ва миллий қадриятларимизнинг қайта тиклаш ва ривожлантириш борасида давлатимизнинг олиб бораётган сиёсатига катта ишонч билдирилаётгани бугунги кунда ушбу йўналишдаги хайрли ишларнинг тобора изчиллик билан ривожланиши тимсолида яққол намоён бўлмоқда.\nPrevious Post:ИЖТИМОИЙ СОҲА АҲОЛИГА ҒАМХЎРЛИК ДЕМАКДИР


Ходим учун синов муддатини узайтириш мумкинми | BUXGALTER.UZ\nХодим билан 1 ой дастлабки синов муддати билан меҳнат шартномаси тузилди. Унинг тугашидан 2 кун олдин раҳбар синов муддатини яна 2 ҳафтага узайтиришни истаб қолди, сабаби янги ходим ишга қабул қилинган пайтдан бошлаб ҳали “ўзини ҳеч ҳам кўрсатолмади”. Иш берувчи илгари келишиб олинган синов муддатини узайтиришга ҳақлими?\nСаволга buxgalter.uz илтимосига биноан “Норма”нинг меҳнат ҳуқуқи бўйича эксперти Ленара ХИКМАТОВА жавоб берди:\n- Меҳнат шартномасига дастлабки синов тўғрисидаги шартни киритиш – бу иш берувчининг ҳуқуқи. Меҳнат шартномасида синов муддати тўғрисидаги шарт қуйидаги имкониятларни беради:\n1) ходим ўзига топширилган ишни қандай уддалаши ва қандай натижаларни кўрсатишини текшириш;\n2) натижа қониқарсиз бўлганда, соддалаштирилган тартибда, синов муддати тугагунга қадар ходимни 3 кун олдин ёзма равишда огоҳлантириб, уни ишдан бўшатиш .\nАгар муддат тугагунга қадар тарафлар ишдан бўшатишни баён қилмаган бўлса, ходим синовдан ўтган ҳисобланади ва бундан кейин у билан тузилган меҳнат шартномасини фақат умумий асосларда бекор қилиш мумкин бўлади .\nШуни эътиборга олингки, ходим синов муддати тугашидан 3 кун олдин ўз қарори ҳақида иш берувчини ёзма равишда огоҳлантирган ҳолда МКнинг 87-моддаси 1-қисмига биноан меҳнат шартномасини бекор қилишга ҳам ҳақли. Бунда у буни сабабларини кўрсатмаган ҳолда амалга ошириши, иш берувчи эса – синов натижаси қониқарсиз бўлгандагина амалга ошириши мумкин.\nАгар меҳнат шартномасида дастлабки синов муддати белгиланмаган бўлса, ходим ишга бундай шартсиз қабул қилинган ҳисобланади .\nДастлабки синовнинг умумий муддати 3 ойдан ошиб кетиши мумкин эмас . Унинг 3 ой доирасидаги аниқ муддати меҳнат шартномасида келишиб олинади. Синов муддатининг энг кам муддати қонун билан белгиланмаган.\nДастлабки синов муддатини ҳатто ходимнинг розилиги билан ҳам 3 ойдан кўп муддатга белгилаш мумкин эмас. Бундай шарт унинг аҳволини қонунчиликка қараганда ёмонлаштиради ва ҳақиқий эмас ҳисобланади .\nСинов муддатини фақат муайян ҳолларда узайтириш мумкин.\nГап шундаки, ходимнинг вақтинча меҳнатга қобилиятсизлик даври ва ходим узрли сабабларга кўра ишда бўлмаган бошқа даврлар синов муддатига киритилмайди. Масалан, судга, терговчига расман чақирилганда, тиббий кўрикдан ўтганда, малака оширганда ва ҳ.к.да .\nТанаффус далилини қайд этинг: ходимдан касаллик варақаси, ҳуқуқни муҳофаза қилиш органларига чақирув қоғози, тиббий кўрикдан ўтганлик тўғрисида маълумотнома ва бошқаларни талаб қилиб олинг. Ҳужжатлар нусхаларини шахсий варақасига илова қилиб қўйинг. Буйруқ билан дастлабки синов муддатини тасдиқловчи ҳужжатлар бўйича кунлар сонига узайтиринг ва у билан ходимни тилхат олиб таништиринг.\nАгар раҳбар ходимнинг топшириладиган ишга мувофиқлигини яна текшириш учун – синов муддатини ўз ташаббусига кўра узайтиришни хоҳласа – бу бошқа гап. Дастлабки синов айнан ишга қабул қилиш чоғида белгиланади. Ушбу шарт меҳнат шартномасида келишилган бўлсада, вақтинчалик тусга эга, яъни белгиланган муддат доирасида амал қилади. Уни кейинчалик қўллашга йўл қўйилмайди (масалан, бошқа лавозимга ўтказишда). Синов муддатини узайтириш – моҳиятига кўра, уни аллақачон ишлаётган шахсга белгилашни англатади, бу эса қонунга зиддир. Шу боис аниқ шундай дейиш мумкин: синов муддатини иш берувчи ташаббусига биноан узайтиришга – йўл қўйиб бўлмайди.\nСинов муддатини асосланмаган тарзда узайтириш маъмурий жаримага сабаб бўлади .\nҚуйидагиларга нисбатан дастлабки синовни белгилаш мумкин эмас:\nҳомиладор ва 3 ёшга тўлмаган болалари бўлган аёлларга;\nкорхона учун ўрнатилган иш ўринларининг энг кам сони ҳисобига ишга юборилган шахсларга;\nўрта махсус, касб-ҳунар таълими муассасалари ва ОТМ битирувчилари ва тегишли таълим муассасасини битиргандан кундан эътиборан 3 йил давомида биринчи марта ишга кирувчиларга;\nулар билан 6 ойгача муддатга меҳнат шартномаси тузиладиган ходимларга.\nДастлабки синов белгилашда иш берувчининг ТОП-5 хатолари\nҚандай қилиб уйдан ЭРИни узайтириш мумкин\nХодимни мунтазам “касаллик варақаси”да бўлиши учун ишдан бўшатиш мумкинми?\nИжара шартномаси муддатини узайтираётганда нималарни инобатга олиш лозим


Шавкат Мирзиёев МДҲ раҳбарлари кенгашининг юбилей мажлисида иштирок этди – Газета.uz\nШавкат Мирзиёев МДҲ давлат раҳбарлари кенгашининг видеоанжуман шаклида ўтган юбилей мажлисида иштирок этди. Президент самарали минтақалараро ва трансқитъавий транспорт йўлаклари тизимини, шу жумладан юк ташиш тарифларини пасайтириш ва тартиботларини соддалаштириш орқали янада ривожлантириш заруриятига алоҳида эътибор қаратди. У афғон халқига инсонпарварлик ва иқтисодий ёрдамни давом эттириш мақсадга мувофиқ эканини ҳам таъкидлади.\nLotinchada 15 октябр 2021, 19:49 Сиёсат\nЎзбекистон президенти Шавкат Мирзиёев 15 октябрь куни Мустақил Давлатлар Ҳамдўстлиги давлат раҳбарлари кенгашининг видеоанжуман шаклида ўтган юбилей мажлисида иштирок этди. Бу ҳақда президент матбуот хизмати хабар берди.\nБеларусь президенти Александр Лукашенко раислигида ўтган саммит ишида Арманистон бош вазири Никол Пашинян, Молдова бош вазири Наталья Гаврилица, Озарбайжон президенти Илҳом Алиев, Россия президенти Владимир Путин, Тожикистон президенти Эмомали Раҳмон, Туркманистон президенти Гурбангули Бердимуҳамедов, Қирғиз Республикаси президенти Садир Жапаров, Қозоғистон президенти Қасим-Жомарт Тоқаев, МДҲ Ижроия қўмитаси раиси — ижрочи котиби Сергей Лебедев ҳам қатнашди.\nШавкат Мирзиёев ўз нутқида МДҲ доирасидаги шерикликни мустаҳкамлашнинг муҳим йўналишлари юзасидан нуқтаи-назарини баён қилди.\nҲамдўстлик мамлакатларида барқарор иқтисодий тараққиётни таъминлаш муҳим эканини алоҳида таъкидлади.\nҲамдўстлик маконида эркин савдо ҳудудининг истиснолик ва чекловларсиз, тўлақонли фаолият юритиши зарурлиги қайд этилди. Шу муносабат билан комплекс таҳлил асосида бирлашма доирасидаги савдо сиёсатини янада либераллаштириш юзасидан тавсиялар ишлаб чиқиш таклиф этилди.\n«Қўшма лойиҳаларни ҳар томонлама қўллаб-қувватлаш ва бизнеснинг узоқ муддатли лойиҳаларини амалга ошириш мақсадида Ўзбекистон президенти саноат кооперациясини ривожлоантиришни МДҲ маконининг 2022 йилги иқтисодий кун тартибининг муҳим масаласи сифатида белгилашни таклиф қилди», — дейилади президент матбуот хизмати берган хабарда.\nҚўшимча қилинишича, Ўзбекистон ташаббуси билан ҳамкорлик бўйича тегишли узоқ муддатли дастур тайёрланмоқда. Келгуси йилда мамлакатда Ҳамдўстликда саноат кооперацияси бўйича форум ва кўргазма ўтказилади.\nДавлат раҳбари самарали минтақалараро ва трансқитъавий транспорт йўлаклари тизимини, шу жумладан юк ташиш тарифларини пасайтириш ва тартиботларини соддалаштириш орқали янада ривожлантириш заруриятига алоҳида эътибор қаратди.\nҲамдўстлик мамлакатларининг технологик ва IT-парклари ўртасидаги ҳамкорлик бўйича дастур ишлаб чиқиш ташаббуси илгари сурилди.\nЎзбекистон президенти афғон халқига инсонпарварлик ва иқтисодий ёрдамни давом эттириш мақсадга мувофиқ эканини таъкидлади.\nДавлат раҳбари Ўзбекистон МДҲ мамлакатлари халқларининг фаровонлиги йўлидаги шерикликда аниқ натижаларга эришиш мақсадида конструктив мулоқотни давом эттириш ва яқиндан ҳамкорлик қилишда қатъий эканини тасдиқлади.\n#мдҳ раҳбарлари кенгашининг юбилей мажлиси


ДУНЁҚАРАШИМИЗ, ҲАЁТГА МУНОСАБАТИМИЗНИ ТУБДАН ЎЗГАРТИРИШИМИЗ ШАРТ - Ўзбекистон овози газетаси\nДУНЁҚАРАШИМИЗ, ҲАЁТГА МУНОСАБАТИМИЗНИ ТУБДАН ЎЗГАРТИРИШИМИЗ ШАРТ\nПрезидентимиз Ислом Каримовнинг халқ депутатлари Тошкент вилояти Кенгашининг навбатдан ташқари сессиясидаги нутқи, ҳудуднинг келажаги ҳақида қайғуриб айтилган фикрлар, танқидий мулоҳазалар ҳамда илгари сурилган устувор вазифалар жойларда, хусусан, Олмалиқ шаҳрида ҳам чуқур ўрганилмоқда.\nАйниқса, Давлатимиз раҳбари томонидан вилоят халқининг салоҳияти, иқтидори, меҳнаткашлигига юқори баҳо берилгани ҳаммамизнинг кўнглимизни тоғдек кўтарди, кучимизга куч, ғайратимизга ғайрат қўшди. Вилоятимизга, қолаверса, ҳар биримизга бўлган чексиз меҳр ва эътиборни юракдан ҳис қилдик.\nАлбатта, мамлакатимизда ишлаб чиқариладиган саноат маҳсулотларининг қарийб 15 фоизи, қишлоқ хўжалиги маҳсулотларининг 12 фоиздан зиёди, иқтисодиётимизга жалб этилаётган инвестицияларнинг тахминан 10 фоизи, ялпи ички маҳсулотимизнинг эса 9,7 фоизи вилоятимиз ҳиссасига тўғри келиши бизни хурсанд қилади, шу билан бирга, катта масъулият юклайди.\nНавбатдан ташқари сессияда вилоятимиз катта имконият ва ресурсларга бой замин экани, лекин улардан унумли фойдаланилмаётгани таъкидланди. Бу ҳақиқатни тан олишимиз керак.\nПрезидентимизнинг вилоятимизни ижтимоий-иқтисодий ривожлантириш билан боғлиқ долзарб масалалардаги таҳлилий-танқидий гапларини эшитиб, очиғи, хижолат ҳам тортиб қолдик.\nҲақиқатан ҳам, бир ўйлаб кўрайлик, бизнинг вилоятдаги каби мўл сув, унумдор тупроқ, кенг имкониятлар ҳеч қайси ҳудудда йўқ. Содда қилиб айтадиган бўлсак, Тошкент вилоятининг мусаффо ҳавоси, зилол сувлари, серҳосил ерларига ҳамманинг ҳаваси келади. Катта-кичик давралар, ўзаро суҳбатларда бу ҳақда кўп эшитганмиз. Ана шундай бойликнинг ичида яшаб, ундан самарали фойдаланмаслик уят бўлмайдими?\nИш, хизмат сабаб бошқа вилоятларда бўлганимизда қайси бир ҳудудда сув танқислиги, бошқа бир ҳудудда эса ер шўрланганидан азият чекилаётганини ўз кўзимиз билан кўрганмизку! Шуларни кўриб-билиб туриб, вилоятимиздаги имкониятларнинг қадрига етмасак, юракдан меҳнат қилмасак, ношукурлик бўлмайдими?\nКўпчиликнинг эсида бор, яқин йилларгача ҳам Тошкент вилояти эришган ютуқлар республикамиз миқёсида бошқаларга ўрнак қилиб кўрсатиларди. Бундан кўз юмолмаймиз, бу айни ҳақиқат. Шунинг учун сессияда билдирилган танқидий фикрлар, ҳудудимиз равнақи, фарзандларимиз келажагини ўйлаб айтилган гаплар ҳақида чуқур мулоҳаза юритиб, ўзимизга тегишли хулоса чиқариб олишимиз, керак бўлса, дунёқарашимиз, ҳаётга муносабатимизни тубдан ўзгартиришимиз зарур.\nДемократик ислоҳотларга кенг йўл очилган ҳозирги шароитда ҳудудларни ижтимоий-иқтисодий ривожлантириш билан боғлиқ долзарб муаммоларни ҳал этишда депутатлар фаоллиги, айниқса, муҳим аҳамиятга эга, деб ўйлайман. Ўтган йилги фаолиятимизни шу нуқтаи назардан таҳлил қиладиган бўлсак, ютуқларимиздан кўра камчиликларимиз кўпроқ экани кўзга ташланади.\nМасалан, шаҳримизда ечимини кутаётган ижтимоий масалалар кўплигига қарамасдан, ўтган йили партия гуруҳимиз ташаббуси билан шаҳар Кенгаши сессиясида бор-йўғи битта масала кўриб чиқилди. Ваҳоланки, бугунги кунда Олмалиқ шаҳар Кенгашида партиямиздан сайланган 14 нафар депутат фаолият юритиб келмоқда. Яъни, ҳудуддаги муаммоларни чуқур ўрганиш, таҳлил қилиш ва улар ечими бўйича таклифлар киритиш учун катта имкониятга эгамиз.\nБундан кейин сессияда билдирилган устувор вазифалардан келиб чиқиб, ташаббускорлик ва талабчанликни кучайтиришимиз, одамларнинг ишончини оқлаш учун виждонан ишлашимиз, депутат деган юксак мақомга муносиб бўлишимиз керак.\nхалқ депутатлари Олмалиқ шаҳар Кенгашидаги ЎзХДП гуруҳи раҳбари.


«ЭСКИ ДАРД» ХУРУЖИ — Ishonch Gazetasi\nёхуд АҚШ «Флойд воқеаси»дан қандай хулоса чиқармоқда?\nАҚШ-Хитой муносабатлари совуқлашаётган, коронавирус пандемияси ортидан 41 миллион нафардан зиёд америкалик ишсиз қолган, иқтисодиёт чўкаётган, янги вирусдан ўлганлар ва касаллаганлар сони бўйича дунёда пешқадамлик қилаётган Қўшма Штатлар бошига яна бир синов тушди. Бу сафар қора танли кишининг полициячи томонидан ўлдирилиши АҚШни тартибсизликлар ва талон-торожликлар мезбонига айлантирди. Ҳатто, АҚШ Мудофаа вазири Марк Эспер мамлакат бўйлаб ирқчиликка қарши намойишлар ўтаётган ҳудудларни «жанг майдони» деб аташгача борди. Аслида, 20 йилдан зиёд ҳарбий формада хизмат қилган вазирнинг бундай баёнот бериши жиддий хато. Ҳарбийлар, одатда, қўшинлар душманга қарши курашаётган ҳудудни «жанг майдони» деб атайди.\nПрезидент Трамп ғалаёнлар босилмас экан, армияни ишга солиш билан таҳдид соляпти. Аммо Пентагон раҳбари президентнинг бу аҳдига қарши. Аксинча, бунинг ўрнига қуролли кучларнинг захирадаги бўлинмаси – Миллий гвардияни жалб этишни мақсадга мувофиқ ҳисоблайди. Хуллас, муаммо ечимини топишда Президент администрацияси ва Мудофаа вазирлиги қарама-қарши позицияда. Айрим сенатор ва конгрессменлар ҳам Трампга ҳамоҳанг тарзда намойишларни бостириш учун ҳарбий кучни ишга солишга чақирмоқда. Арканзас штатидан сайланган республикачиларнинг Сенатдаги вакили Том Коттон четдан келиб намойишчиларни йўлдан ураётган ташвиқотчиларга қарши 101-ҳаво-десант дивизия қўшинларини ташлашни таклиф этмоқда.\nМаълумки, ўтган ҳафтада АҚШда яна бир қуролсиз афроамерикаликнинг оқ танли полиция ходими қўлида ҳалок бўлиши ортидан оммавий норозилик акциялари бошланиб кетди. Миннесота штатидаги Миннеаполис шаҳрида оқ танли полиция ходими Дерек Шовин қора танли Жорж Флойдни кишанлаб, тиззаси билан бўйнини қарийб тўққиз дақиқа босиб тургани туфайли у ҳалок бўлди. 20 долларлик сохта пулни ишлатишга уринишда айбланган Флойд Шовинга бир неча марта нафас олишга қийналаётганини айтиб, фарёд қилган. Флойд чеккан азиятни бир неча гувоҳ телефонига ёзиб олди ва ижтимоий тармоқларда бўлишди. Натижада Миннеаполисда норозилик намойишлари бошланиб кетди. Америка бўйлаб 140 дан ортиқ шаҳарда полиция зўравонлигидан ғазабланган америкаликлар намойишга чиқди. Айрим акциялар давомида маҳаллий дўконлар талон-торож қилинди, натижада баъзи штатлар Миллий гвардияни сафарбар қилишга мажбур бўлди. Демак, «эски дард» яна хуруж қилди.\nГап шундаки, АҚШдаги афроамерикаликлар ҳуқуқ-тартибот органлари уларга холис муносабатда эмаслигидан бир неча ўн йилдан бери шикоят қилиб келади. Хусусан, улар «ирқий профайлинг», яъни полиция томонидан шахсларнинг териси ранги, миллати, дини ёки жинси туфайли тўхтатилиб, сўроқ қилиниши кенг тарқалганидан шикоят қилиб келадилар. Қора танли америкаликлар мамлакат аҳолисининг 13 фоизини ташкил қилади. Аммо маҳбусларнинг 60 фоизи афроамерикаликдир. Қолаверса, полиция қўлида нобуд бўлган қора танлилар сони оқ танлиларга солиштирганда анча юқори. «The Washington Post» газетаси тўплаган маълумотларга кўра, полиция ҳаракатлари туфайли ўлганларнинг 26 фоизини қора танлилар ташкил қилади. Полиция отиб ўлдирган қуролсиз америкаликларнинг учдан бир қисми ҳам афроамерикаликлардан иборат. Собиқ полиция ходими Роналд Дейвис ўтган йилнинг кузида Конгресс олдида сўзлаган нутқи давомида полиция ходимларининг кўплаб қора танлиларни ўлдираётгани тасодиф эмаслигини айтди.\nОқ танли полициячилар қора танли шахсларга қарши ошиқча куч ишлатганини кўрсатувчи видео далиллар бўлса-да, улар кўп ҳолатларда оқланади. Шунинг учун Америкадаги афроамерикаликлар полиция уларга холис муносабатда эмаслигига ишонадилар. 2013 йилда ёнида қуроли бўлмаган, 17 яшар қора танли Травон Мартин отасини кўргани борган пайтда уни 28 ёшдаги оқ танли полиция ходими Жорж Циммерман отиб ўлдирди. Суд Циммерманни қотилликда айбдор деб топмади. Натижада «Black Lives Matter» – «Қора танлиларнинг ҳаёти ҳам муҳим» ҳаракати бошланиб кетди.\n2014-2016 йиллар орасида кўп сонли қора танлиларнинг ўлдирилгани полиция зўравонлигига қарши норозилик акцияларига туртки бўлди. 2014 йилнинг июлида оқ танли полиция ходимлари Эрик Гарнерни ноқонуний тарзда тамаки сотишда айблаб, тўхтатди. Ёнида қуроли бўлмаган Гарнерни полициячи ерга ётқизганини ўткинчилар видеога ёзиб олди. Полиция ходимларидан бири 43 ёшдаги қора танли Гарнернинг бўйнини бўғди. Ҳаво етишмаётганини бир неча марта айтган Гарнер орадан кўп ўтмай жон берди. Аммо унинг ўлимига сабаб бўлган офицер айбсиз деб топилди.\nАҚШда 1960-йилларда афроамерикаликлар ҳибсга олиниши ортидан бир неча норозилик намойиши бўлиб ўтган. 1965 йилнинг августида полиция 21 ёшдаги қора танлини автомобилини эҳтиётсиз ҳайдагани учун тўхтатди. Унинг полиция билан тўқнашуви ортидан полиция зўравонлиги ва оғир яшаш шароитларига қарши норозилик намойишлари бошланиб кетди. Олти кун давом этган тартибсизликлар давомида 34 нафар одам нобуд бўлди, юзлаб иморат зиён кўрди. 1967 йилда асосан оқ танли полиция ходимлари томонидан қора танлиларнинг ҳибсга олиниши ортидан Нью-Жерси ва Мичиган штатларида яна норозилик намойишлари бўлиб ўтди. Барча ҳолатларда вазиятни назоратга олиш учун Миллий гвардия сафарбар қилинди. 1992 йилда оқ танли полиция ходимлари қора танли Родни Кингни дубулға билан аёвсиз калтаклаётгани видеога тушиб қолди. Бунинг ортидан Америка бўйлаб полициянинг қора танлиларга нисбатан зўравонлиги яна қизғин муҳокама қилинди. Кингни калтаклаган полиция ходимлари айбсиз, деб топилиши ортидан Лос-Анжелесда норозилик намойишлари ва тартибсизликлар бошланди, ўнлаб одам нобуд бўлди.\nДавом этаётган COVID-19 пандемияси барча қатори қора танли америкаликларни ҳам мушкул аҳволга солди. Аммо штатлардан олинган маълумотларга кўра, афроамерикаликлар вирусни кўпроқ юқтирди, ўлганлар орасида ҳам қора танлилар сони кўпроқ. Мутахассисларнинг айтишича, бу ҳолат афроамерикаликлар гавжум маҳаллаларда яшаши ҳамда тиббий хизматлардан оқ танлилар билан тенг кўламда фойдалана олмаслиги билан боғлиқ. Қолаверса, кўплаб қора танли америкалик олисдан бажариб бўлмайдиган ишларда ишлайди. Бу эса уларнинг вирусга чалиниш эҳтимолини оширди. Бу ҳам ирқчиликнинг оддий бир кўриниши.\nМай ойида ирқчилик билан боғлиқ танглик аллақачон кескинлаша бошлаган эди. 5 май куни қўлига қурол тутган икки нафар оқ танли шахс бир нафар афроамерикаликка ҳужум қилгани акс этган видео тарқалди. 23 февралда эса нафақадаги полиция офицери Грегори Макмайкл ҳамда унинг ўғли Трэвис Макмайкл куппа-кундуз куни 25 ёшдаги Аҳмад Орберининг йўлини тўсди. Макмайклларнинг сўзларига кўра, улар Орбери яқинда содир этилган икки ўғирликка алоқадор бўлиши мумкин, дея тахмин қилишган. Трэвис Макмайкл ва Орбери жанжаллашиб қолиши ортидан Макмайкл уни отиб ўлдирди. Бу ҳолат ортидан ҳам маҳаллий норозилик намойишлари бошланиб кетди. Ушбу ҳолат ҳақида полицияга бошидан маълум бўлган бўлса-да, тўқнашув видеоси кенг тарқалганидан кейингина ота-ўғил Макмайкллар қўлга олинди.\n25 май куни қора танли Кристиан Купер Нью-Йоркдаги марказий паркда итини сайрга олиб чиққан оқ танли аёлни қоидаларга амал қилишга ва итини боғичга бойлашга чорлади. Оқ танли аёл эса полицияга телефон қилиб, афроамерикалик эркак унга таҳдид солаётганини иддао қилди. Купер бу ҳолатни видеони ёзиб олди, унинг синглиси эса уни интернетда улашди. Видео тез орада 40 миллион мартадан кўп кўрилди.\nАйни дамда АҚШ конгресси «ирқий профайлинг»ни тугатиш қонун лойиҳасини кўриб чиқмоқда. Лойиҳада полициянинг ирқ, миллат, дин ва жинс асосида хулоса чиқаришини ва чора кўришини ман этиш назарда тутилган. Дарҳақиқат, кўзни очиш даври келди. Акс ҳолда, мамлакат ҳалокатга юз тутади. Ижодкор Робин Вест «Сиёсий конституционализм» асарида бежиз жамиятдаги иллатларни қаламга олмаганди: «Қўшма Штатларнинг сиёсий тарихи аксарият ҳолларда қулларга нисбатан онгсизларча шафқатсизлик, туб америкаликлар – ҳиндуларга нисбатан геноцид, оқ танли бўлмаганларга нисбатан ирқчилик, аёлларга нисбатан шовинизм тарихидир». Бу каби таъна-дашномлар, танқид ва таҳқирлар муаммони охир-оқибат Конгресс минбарларигача олиб чиқилишига сабаб бўлди.\nХуллас, жиноятчи ким бўлишидан қатъи назар, албатта, жазосини олиши даркор. Жиноятчиларни терисининг рангига қараб фарқлаш адолатдан эмас. Нима ҳам дердик? Ўтган асрнинг 70-йилларидан эътиборан «Америка бунга келган барча ирқ, миллат ва элатларни дошқозонда эритиб, яхлит қотишма қиладиган юрт», деган мафкуравий ғоя устувор эди. Бу даргоҳда ҳеч қачон миллатчилик, маҳаллийчилик бўлмайди, ҳамма тенг ва эркин деган шиорлар замирида ҳам зиддиятлар борлиги, булар қачонлардир юзага чиқиши, кучайиши ва ҳатто портлаши мумкинлиги сиёсатчиларнинг «етти ухлаб тушига ҳам кирмаган» эди. Кўпмиллатли (полиэтник) давлатларда ўта нозик ва ҳушёр миллий сиёсат олиб борилмаса, деструктив (бузғунчи) кучлар, албатта, бу омилни бўрттириб, барқарорлик ва тинчлик тамойилларига зид ишларда бундан фойдаланишига тарихда ҳам, ҳозирги кунда ҳам истаганча мисол топиш мумкин. Демак, ирқчилик, миллатчилик, шовинизм сиёсати кўп миллатли давлатни пароканда қилади. Бу АҚШга хос бўлган муаммо эмас. Американи 10 кундан бери зир титратаётган тўқнашувлардан бошқа дунё давлатлари ҳам жиддий сабоқ ва хулосалар чиқаришлари керак.


Уй ҳайвонларини чиплаштириш мажбурий бўлиши мумкин\nРоссия Давлат думасига уй ҳайвонларини мажбурий чиплаштириш бўйича қонун лойиҳаси киритилди. Лойиҳа матни қуйи палата базасида эълон қилинган. Маълум қилинишича, ушбу ташаббус Бошқирдистон қонунчилик мажлиси муаллифлигида кўтариб чиқилган.\nАйни вақтда ҳайвонларни чиплаштириш ҳақидаги қоидалар фақат мамлакатнинг ветеринарияга оид қонунчилигида кўзда тутилган. Қонун лойиҳасида қайд этилишича, қарамоғдаги жониворларни оммавий идентификациялаш амалиётга жорий этилмаган.\nТашаббус йўқолиб қолган ҳайвонларни қидиришни осонлаштиришга қаратилган. Шунингдек, чиплаштириш одамларга уй ҳайвонлари билан эркин саёҳат қилиш имконини беради. Яна, кўчаларга қувиб юборилган ит ва мушукларнинг ноинсоф эгаларини жавобгарликка тортиш мумкин бўлади. Бундан ташқари, уй ҳайвонлари яширин инфекция ташувчиси ҳам бўлиши мумкин.\nМарт ойи охирида шунга ўхшаш таклиф билан Челябинск вилояти қонунчилик мажлиси вакиллари ҳам чиққан эди. Улар ҳам рўйхатлаш қаровсиз қолган ҳайвонлар сонини қисқартириш, шунингдек, улар қидирувини тезлаштириш имконини беради, деб ҳисоблайди.


ГП «Хорезмский центр испытаний и сертификации»\nVazirlar Mahkamsi Qaror va Farmoishlari\nILAC ga a'zo davlatlar onlayn ro'yxati\nSohaga oid Ko'rsatgichlar\nSifatni boshqarishni tizimini sertifikatlashtirish bo‘limi\nExportga ko'maklashish byurosi\nXorazm viloyatida joriy yilning 23-24 noyabr kunlari Vazirlar Maxkamasining № 698 sonli qarorni ijrosini joylarda ta’minlash bo‘yicha o‘quv-seminar o‘tkazildi.\nXorazm SSM DKda “Saylovning axamiyati, ushbu soxadagi qonunchilik xamda unga kiritilgan o‘zgartirishlar” to‘g‘risida yig‘ilish bo‘lib o‘tdi.\n“Metrologiya to‘g‘risida” gi qonun loyihasi ma’qullandi\nXalqaro seminar bo‘lib o‘tmoqda\nJoriy yilning 10-11 oktyabr kunlari Rossiya Federatsiyasining Sankt-Peterburg shahrida, "Standartizatsiya-2019" birinchi xalkaro forumi bo‘lib o‘tmoqda. Ushbu forumda "O’zstandart" Agentligi vakillari ham o‘z ma’ruzalari bilan ishtirok etishdi.\n2018 yilda markazimiz tomonidan sotib olingan zamonaviy uskunalar ro'yxati\nЭлектрон шаклда юклаб олинг\n1. Автоматик рефрактометр А670\nАвтоматик рефрактометрлар саноатнинг турлари бўйича кенг қўлланилади, у нефт саноати, фарматсевтика саноати, бўёқ саноати, озиқ-овқат саноати, кундалик кимё саноати, шакар саноати, геология қидируви ёки институтларнинг энг кенг тарқалган воситаларидан биридир. Юқори ишлаб чиқаришдаги CCД детектори автоматик ўлчашни таклиф этади, бу эса ўз навбатида шахсий хатолардан қочиш, юқори аниқликка эга; Шаффоф, ярим ўтказгичли суюқликлар ёки қизил рангли суюқлик намуналари мавжуд;\n2. РФ-6000 Спектрофлурометр\nШимадзу компаниясининг янги модели бўлиб, замонавий технологияларнинг ютуқларини ва тўпланган тажрибани бирлаштиради ва кенг таҳлилий вазифаларни ҳал этишда максимал ишлаш билан тавсифланади. Спектрофлурометрнинг яхшиланган сезувчанлиги ва динамик диапазони нафақат флуросенсни, балки биолуминесенс, хемилуминесенс ва электролуминесенс спектрларини ўлчаш имконини беради. Юқори тезликдаги сканерлаш спектрни 3D форматида тезлик билан олиш имконини беради. Уйғотиш ва эмиссия спектрларининг тузатиш функсияси. Тозаланган ичимлик суви таркибидаги химиявий элементларни ва ёш болалар учун мўлжалланган озиқ-овқат махсулотларида витамин С ни аниқлашда ишлатилади.\n3. ACZET CY 224С - Янги синов усулларини ўзлаштириш мақсадида синов лабораториялари мажмуасига ACZET CY 224С моделдаги Аналитик тарози харид қилинди. Синов лабораториялари мажмуасида синов жараёнларида 0,0001 грамм аниқликда намуналарни тортиш талаб этадиган синов турлари мавжуд. Бу тарози электрон дисплейга эгалиги, тошлар йиғимидан фойдаланмаслиги ва калибровкасини осонлиги қулай ҳисобланади.\n4. СОХ406 - Ёғ анализатори “Soxlet” усули бўйича ёғ ажратиш принтсипига асосланади. Ёғ олиш жараёни қуйидаги босқичларни ўз ичига олади: намлантириш, иситиш, экстрактсия, ювиш, конденсатлаш ва солвентларни тиклаш. Ушбу услубнинг ўзига хос хусусияти шундаки, у автоматик температурани назорат қилиш билан ёпиқ металл чашка билан ишлатилиши мумкин, бу тажриба давомида намуналарни бир хил иситишни таъминлайди. Шу билан бирга, олтита намунани таҳлил қилиш мумкин. Қурилма органик таркибий қисмларни тупроқ ва тупроқ моддаларида ажратиш ҳамда озиқ-овқат, нефт маҳсулотлари, эм-хашак, тиббий препаратлар, тупроқлар, полимерлар, канализатсия, пластмасса ва бошқа маҳсулотларда эрийдиган органик таркибий қисмларни аниқлаш учун ишлатилиши мумкин. Озиқ-овқатлар (гўшт, ёғ-мой ва кондитер махсулотларида) ёг миқдорини аниқлаш учун ишлатилади.\n5. RE100-Pro - Қулай LCD дисплейга эга замонавий модел ва масофадан бошқариш учун панелга эга. LCD экран ҳароратни, тезликни ва вақтни кўрсатади. Буғлантиришнинг ишлаш тезлиги дақиқада 20 дан 280 гача.\n* Иккала айланиш тезлиги ва иситиш ҳароратининг рақамли экрани барча дистиллаш жараёнларини оптимал назорат қилиш имконини беради.\n* Хона ҳароратининг кенг ҳароратли диапазонли 5L иситиш камераси. 180 ° С гача\n* Патентланган конденсатор (совутиш юзаси 1500 см2) ва ажойиб совутиш эффекти\n* Автоматик двигатель, буғ берувчи идишни электр узлуксиз ҳолатда хавфсиз ҳолатда\n* 20 дан 280 rad/m гача бўлган тезлик оралиғи ва қуритиш жараёнининг вақт оралиғида ва соат стрелкасига қарама-қарши йўналиш бўйича ишлаши.\n* 220°С да қиздиришдан ҳимоя қилиш ҳарорати.\n* Ҳақиқий назорат қилиш учун таймер вазифаси.\n* Кимёвий чидамли PTFE (Политетрафторэтилен) қистирмалари ва патентланган босимли булоқлар мукаммал герметикланишини таъминлайди.\n* Аниқ ҳарорат назорати ва созланувчан хавфсизлик схемаси.\n* Осон шишани олиб ташлаш учун тез чиқаришга ечилувчи коннекторлар.\n* Компьютерга масофавий уланиш функцияси ва маълумотларни узатиш имконини беради.\n* Ўсимлик ёғи, гўшт махсулотлари ва алкагол ичимликлари (турли хил озиқ-овқат махсулотлари) синовларида дистиллят хосил қилиш учун ишлатилади.\n6. BIOBASE Fume hoods - асосан, кимёвий моддаларнинг лаборатория ходимларига таъсирини камайтириш учун ҳимоя қилади. Хавфли буғларни инҳалатсиядан ҳимоя қилишнинг асосий воситаси ҳисобланади. Озиқ-овқат махсулотлари бўйича ўсимлик ва хайвон ёғлари, кондитер махсулотлари, гўшт ва сут махсулотлари синов жараёнларини ўтказилишида ишлатилади.\n7. НЕВА-Тест 3303П Лаборатория ва лаборатоядан ташқи ишларда электр ҳисоблагичларини автомат тарзда текшириш учун портатив калибрлаш ускуналари. Бу бирлик 0,2С ва ундан кам аниқликли синфларнинг бир фазали ва уч фазали трансформатор энергиясини ҳисоблагичларини созлаш ва текшириш учун мўлжалланган.\nУскуна қуйидаги текширувлани ўтказишга имкон беради:\n- нисбий хатоликни аниқлаш;\n- хатоликни аниқлашда стандарт оғиш (S) ни аниқлаш;\n- ўз-ўзидан ишлаш йўқлигини текшириш;\n- бошланғич оқимни текшириш;\n- доимий ҳисоблагични текшириш;\n- ҳисоблаш механизмини текшириш;\n- ўзгаришлар айланишини ўзгартирганда хатоликларни аниқлаш;\n- тармоқнинг кучланиш ва частотасини ўзгартирганда қўшимча хатоликларни аниқлаш;\n- оқим ва кучланиш давридаги гармоник мавжуд бўлганида қўшимча хатоликларни аниқлаш;\n- куч ассиметриясида қўшимча хатоликларни аниқлаш;\n- кучланишларнинг мувозанатлашмаган ўзгаришларида қўшимча хатоликларни аниқлаш.\nЎрнатиш 1 В дан 300 Вгача бўлган ўзгаришлар кучланиш назорати оралиғида ва 0,01 дан 120 А гача бўлган оқим назорат оралиғида, шунингдек, аниқлик синфи 0,05 ёки 0,1 га тенглаштирилган мос ёзувлар метражли тасодифий қувват манбаларидан иборат ягона бирликдир. Ускуна бир вақтнинг ўзида учта хисоблагични текшириш имконини беради. Дастурий таъминот сизга шахсий компютердан бошқариш имконини беради, бу текшириш натижаларини маълумотлар базасида сақлашга ва текшириш протоколларини ишлаб чиқишда ёрдам беради. Дастурий таъминотдан фойдаланувчи текшириш протоколининг турини мустақил равишда тузиши мумкин.\n8. PONOVO PCT200Аi - турли трансформаторларнинг турли синовларини амалга оширадиган ток трансформаторининг синов воситаси. Ушбу ТТ анализатор 0,2S синф аниқликдаги ТТларни синаб кўриши мумкин. Максимал рухсат этилган хато ± 0,05% ва максимал фазалар ўлчови ± 2 дақиқани кўрсатади.\nTadbirkorlik subyektlari diqqatiga 'ILAC' va 'IAF' ga a`zo davlatlar ro'yxati\nXalqaro va mintaqaviy tashkilotlar\nCopyrights © 2016 Barcha huqualar ГП «Хорезмский центр испытаний и сертификации» tamonida himoyalangan\ninfo@tashsert.uz · (0-371) 150-38-88 ·


“Нима, охири бензин қуйиб ўзимни ёқишим керакми?”- самарқандлик бева аёлга “зулм” қилаётган эркакларга ким чора кўради? - EFFECT.UZ\n“Нима, охири бензин қуйиб ўзимни ёқишим керакми?”- самарқандлик бева аёлга “зулм” қилаётган эркакларга ким чора кўради?\n. 22:50 | 31.03.2021\nEffect.uz ахборот агентлигига Самарқандда истиқомат қилувчи фуқаро Нигора Тошмуродовадан мурожаат келиб тушди. Мурожаатни ўрганиш, иложи борича унга ечим топиш учун мухбирлар Самарқандга етиб боришди.\n“Сизларга мурожаат қилишимнинг асосий сабаби шуки, еримиз раҳматли дадам Тўхташев Тошмуродга тегишли. Қарор, кадастр бор. мен уч фарзанднинг онасиман. Ўз меҳнатим ортидан 2019 йилда иссиқхона қурдим.\nЙиллар давомида жарликлар ва чуқурликлардан иборат бўлган ерга ўз ҳисобимдан ҳаражат қилиб ишлов бериб, экин етиштиришга яроқли ҳолга келтирдим. Энди оғзим ошга тегай деганда Мавлонов Ёқуб, Жўрабек ва Ғаниев Самандар исмли шахслар сен ташландиқ ерга қарамагансан деб еримни тортиб олмоқчи бўляпти.\nАммо мен пул сарфлаб, бу ерни обод қилганман. Ёқуб исмли шахс ёнгинамдан қаровсиз ерни олган ва текислаб қимматроққа кетиши учун сотувга қўйган. Энди менинг ҳам еримни олиб қўйиб сотмоқчи бўляпти. Лимон кўчатларимни суғориш мақсадида артезан ковлатдим. Аммо юқорида номи келтирилган кимсалар артезан маторимни ўғирлаб кетишди.\nМен эса ушбу ҳолат бўйича ички ишларга мурожаат қилдим. Аммо умуман натижа йўқ. Улар тадбиркорман дейди, келиб – келиб бир бева аёлга куни қолдими? 5 ой бўлди судма – суд, ҳокимма – ҳоким юрибман. Бир бева аёлнинг, умуман бировнинг ҳақи буюрадими уларга? Мен қўчатларимга қарайми ёки идорама – идора юрайми?\nУлар электр ҳисоблагичларимни синдириб, плёнкаларимни йиртиб ташлашди. Улар фаолиятимга тўсқинлик қиляпти. Ҳокимиятдагилар ҳам жим. Уларнинг гапи гап, мени эса ҳеч ким тингламаяпти. Менга кун йўқ. Бу аёл шу ердан кетсин деб фақат тўсқинлик… Чидолмаяпман.\nНима, охири бензин қуйиб ўзимни ёқишим керакми? “Қароринг бекор бўлган”, “Кўтар иссиқхонангни бу ердан” дейишмоқда. Ҳатто, ногирон ўғлимни урмоқчи ҳам бўлишди. Ҳар йили солиқларни ўз вақтида тўлаб келаман. Бир кун кун кўрмадим. Буларга чора кўрадиган бирор ким борми ўзи? Ўзим акамнинг ўйида тураман. Уйим йўқ.\nЎғлим ногирон квартирада яшайди. Улар ҳатто янги ўрнатган деразамни ўғирлаб кетишди. Янги тортилган кабелларни узиб ташлашяпти. Бу нима деган гап ахир? Ҳар доим шу аҳвол!” – дейди Нигора Тошмуродова.\nНега ҳеч қандай мутасадди бева аёл дарди билан қизиқмаган? Ёлғиз боши билан тадбиркорлик қилишига йўл бермаётганларга 5 ойдан бери нега чора кўрилмаган? Ёки замон зўрникими? Саволлар кўп. Биз албатта расмий муносабатни кутиб қоламиз!\nЯна бир ҳолатни алоҳида айтиб ўтиш керак, Effect.uz мухбири мурожаатчи Нигора Тошмуродованинг ўғлига яшаш жойи ажратиб бериш учун 5 йилдан буён ҳал бўлмаётган муаммони 10 кун ичида ижобий томонга ўзгартирди. Яъни, масалага узил – кесил нуқта қўйилди.\nМухбир: Раҳматулло Косоний\nTeglar:А.П, Нигора Тошмуродова, Самарқанд\nХалқаро бокс ассоциацияси президенти ва «Мир Бокса» промоутери раҳбари Ўзбекистонга келди


G-20 Саммити: сув – сойга, пул – бойга... - Anhor\nAnhor Все посты G-20 Саммити: сув – сойга, пул – бойга…\nG-20 Саммити: сув – сойга, пул – бойга…\n2019 йилнинг 28-29 июнь кунлари Японияда G-20 Саммити ўз ишини якунлади. Бу воқеа Ўзбекистон иқтисодиётига қандай таъсир кўрсатиши мумкинлиги ҳақида иқтисодчи Абдулла Абуқодиров мулоҳаза юритмоқда.\nСаммит қайда-ю, Ўзбекистон қайда, янгилик ҳам «қариган», деб ўйлашингиз мумкин, алабатта. Лекин саммит натижалари ривожланаётган давлатларнинг истиқболига, уларнинг иқтисодий ҳолати қандайлигидан қатъи назар бугун ва узоқ муддатга таъсир кўрсатади.\nРивожланаётган давлатлар учун Саммит натижалари шундаки, қатнашчи давлатлар ўзаро музокараларда, улар икки томонлама ёки кўп томонлама бўладими, Саммит қарорларидан келиб чиқиб, олиб борадилар. Лекин бу, катта йигирмалик (G-20) давлатларининг ўзлари эълон қилинган шиорлар ва баёнотномаларига риоя қиладилар дегани эмас. Ростини айтсак, буларнинг ҳаммаси улардан ташқарида қолган мамлакатлар учун.\nШу сабабдан Саммит натижалари бизларга қай тарзда таъсир этишини билиб қўйган яхши.\n«Балиқ совға қилиш» сиёсати\nГлобал молия номутаносибликлар катталашиб бормоқда. Бошқа сўз билан айтганда бой мамлакатлар янада бой бўлмоқда, ривожланаётганлари эса нисбатан камбағаллашмоқда.\nШу туфайли, «G20 – кучли барқарор, мувозанатли ва кенг қамровли ўсиш мақсадларига эришиш учун ҳаддан ташқари мувозанатни йўқотиш ва хавфларни камайтириш учун мамлакатнинг муайан шартларига мослаштирилган эҳтиёткорона тузилган макроиқтисодий ва таркибий сиёсат зарур», деб таъкидланди.\nБу аҳоли жон бошига энг кам даромад тўғри келадиган даромадли мамлакатлар ривожланишини қўллаб-қувватланилишини англатади. Бироқ, бу қандай қўллаб-қувватлаш бўлади? Балиқни совға қилиш ва балиқни овлашни ўргатиб, овчилик анжомлари билан таъминлаш – ёрдамга бўлган икки турли ёндашув.\nХозирча иқтисодий ислоҳотлар, халқаро қарз олиш молия бозорига кириш, солиқ тизимини ислоҳ қилиш бўйича берилган барча тавсияларни Ўзбекистон томонидан ўзига хос йўсинда, зидликлар билан, катта салбий оқибатлар билан бажарилмоқда. Барча ёрдам «балиқ совға қилиш» сиёсати доирасида кўрсатилмоқда.\nХалқаро валюта жамғармаси кўрсатмалари асосида амалга оширилган солиқ ислоҳоти, амалда, солиқларни оғирлаштирди, ва, бунинг натижасида назорат қилиб бўлмайдиган нарҳғнаво ошишига олиб келди (айниқса қувват манбаларини, ташувчиларини), таклиф этилган катта саноат корхоналарини бошқарувини либераллаштириш экспорт хажмида хомашё ошишига олиб келди (хусусан, газ, электр қуввати, қишлоқ хўжалиги, чарм саноати соҳаларини махсулоти).\nҚишлоқ хўжалиги маҳсулотларини экспортини либераллаштириш, масалан, ушбу маҳсулотларни қайта ишлашни раҳбатлантириш орқали ўз ишлаб чиқариш кучларини ривожлантиришнинг иқтисодий жиҳатдан самарадорлиги устидан ҳукмронлик қилиши давом этмоқда.\nДонор мамлакатлар экспертлари томонидан таклиф этилаётган экспорт ва импортни тартибга солувчи тариф ва нотариф сиёсатини қисман ўзгартишлари савдо тўлов баланси номутаносиблигини салбий ўсишини давом эттирмоқда.\nЎзбекистоннинг демографик хусусиятлари\nАҳолининг кексайиши G20 ҳамма аъзолари учун муаммо ва имкониятлар туғдирмоқда, ва бу ўзгаришлар солиқ, пул-кредит, меҳнат бозорини ва бошқа тизимли сиёсатларини қамраб олувчи сиёсий ҳаракат ва ечимларлар талаб қилади.\nДемак, аҳолининг механик миграцияси муаммоларини ҳал қилишнинг анъанавий каписталистик усуллари – кўчиб кетишни чеклаш, нисбатан бир халкларни мажбурий аралаштири, пенсия ёшини кўтариш, пенсия жамғармасини ҳисоблаш усулларини ўзгартиш, пенсия ёшидаги одамларни ишлаш имкониятларини мажбурий квоталашни кучайтириш оғирликни давлат елкасидан оила ва тадбиркорлар бўйнига ўтказиш йўсинида давом этаверади.\nЎзбекистон учун демография доим алоҳида масала. Бугун меҳнатга лаёқатли иш кучини кўпайишидан келиб чиқадиган муаммолар янги иш ўринларни яратиш ҳисобига эмас, балки ортиқча иш кучини экспорт қилиш йўли билан ечилмоқда. У эса, андиша билан айтганда, G-19 мамлакаталари билан «ўзгача» муносабатларга эга бўлган Россияга экспорт қилиниётгани ҳаммамизга маълум. РФ нисбатан кўрсатилган ҳар қандай босим, Россиянинг ҳар қандай сиёсий, иқтисодий ҳолатининг салбий томонга ўзгариши бевосита Ўзбекистонга ҳам салбий таъсир кўрсатиши аниқ, чунки ҳамма нарсадан катъи назар Россия Ўзбекистоннинг энг муҳим ташқи иқтисодлий ва харбий-мудофаа шериги бўлиб қолмоқда.\nПул олмоқчи бўлсангиз – мажбуриятларни ҳам олинг\nЭнди ривожланаётган давлатлар пулларни донорлар кўрсатмаларига мувофиқ оладилар. Энди донорлар ривожланишнинг устивор йўналишларини аниқлаб берадилар. Пул хоҳласангиз у билан боғлиқ мажбуриятларни олинг ва уларни бажаринг. «Қарздорларнинг шаффофлигини ошириш ва унинг мақбуллигини таъминлаш учун, ҳам кредиторлар ҳам расмий, ҳам хусусий қарз олувчилар томонидан биргаликдаги саъи-ҳаракатларнинг аҳамиятни яна бир бор таъкидлаймиз. Биз ХВФ ва ХТТБ қарздорлани қарздорлик ҳисоби, мониторинг ва ҳисобот бериш, қарзни бошқариш, давлат молиясини бошқариш ва маҳаллий ресурсларни сафарбар қилиш, жумладан уларнинг кўп томонлама ёндашуви доирасида ҳам карз олувчиларнинг салоҳиятини мустаҳкамлашга қаратилган ҳаракатларини давом эттиришга даъват қиламиз».\nБу бизлар учун фақат бир нарсани англатади: агар бизлар G-20 мамлакатларининг меҳнат ва сиёсий вазнларни дунё миқёсида тақсимланишида Ўзбекистонга берилган ролини тан олсак бизни қўлаб-қувватлашади. Агар бизлар минтақавий кооперацияга, Марказий Осиё минтақасида етакчиликка интиладиган бўлсак бизларни тўғрилаб қўйишга, ҳатто тўхтатиб қўйишга ҳаракат қиладилар. Пул билан қизиқтириб кредит бўйинтуруқини осиб қўядилар.\nБарча мамлакатлар, банклар, ҳар бир шахснинг молиявий оқимлари ҳақида, шу жумладан жосус ИТ технологиялар ёрдамида, тўлиқ ва батафсил маълумотларга эга бўлиб, қарз берувчи G-20 мамлакатлари қарз олувчи мамлакатларнинг амалдорлари ва йириқ тадбиркорларини қўлларида ушлаб турадилар. «G-20 давлатлари ФАТФ (пул ювишга қарши молиявий тадбирлар ишлаб чиқиш гуруҳи – Financial Action Task Force on Money Laundering — FATF) доирасида коррупцияга қарши кураш мавзусини янада ривожлантиришга ҳаракат қиладилар». ФАТФ пул ювиш, терроризмни молиялаштириш ва уни тарқатиш, коррупцияга ва терроризмга қарши кураш бўйича глобал стандартларни белгилайди. Ҳеч ким бу стандартлар, биринчи навбатда, ХВФ ва ХТТБ томонидан ўзаро ҳамкорлик ва кредитлар бериш тамоийилларига унчалик риоя қилмайдиган раҳбарларга қарши қўлланилишидан шубҳа қилиши керак эмас, улар эса, ўз навбатида сизнинг дунёда тутган ўрнингизни кўрсатиб туришади, ва ундан узоқроққа силжимаслигингиз тўғрисида ғамҳурлик қиладилар.\nРивожланган мамлакатлар анъанавий ХВФ, ХТТБ ва ИҲРТ каби таъсир институтларини қўллашни давом эттиришни хоҳлайдилар. Бироқ, G-20 Саммитининг натижасида юқорида кўрсатилган институтлар барқарор молиялаштиришга эришдилар, биринчи навбатда ўзларининг фаолиятини, бошқа сўз билан айтганда ўзларининг келажагини таъминлашда, чунки улар энг улкан ва ҳамма ҳавас қиладиган иш берувчилар ва уларнинг етакчилари ўзлари учун ҳамма нарсани муҳайо қилишга қодир. Бироқ, байрам кимнларнинг ҳисобидан?\n«Биз квоталар ва тегишли ресурсларга асосланган кучли Халқаро валюта Фонди (ХВФ) билан молиявий хавфсизликнинг глобал системасини янада ривожлантиришга бўлган лаёқатимизни тасдиқлаймиз. Биз илгаригидек 2019 йилнинг йиллик йиғилишларидан кечиктирмай квоталарни 15-чи умумий кўриб чиқилишини тугатиш тарафдорларимиз ва ХВФ бошқарув ислоҳотини ва ХВФ ресурслари устида олиб борилаётган ишларини устивор масала сифатида тезлатишга чақирамиз».\nҲулоса: G-20 саммити – шу ташкилотга аъзо бўлганларнинг манфаатларини ҳимоя қилиш институти. Агар кимдадир буларнинг ҳаммаси ривожланаётган давлатлар учун яхши деган фикр пайдо бўлса асрлар давомида сайқал топган «Сув – сойга, пул – бойга» деган ўзбек халқининг нақлини эсда тутсин.\nЎзбекистон Афғонистоннинг 600 млн долларини тежайди\nМулла Барадар Тошкентда


Дилшод Нуралиев: «Жаҳон чемпионатида муносиб иштирок этишга ҳаракат қиламиз» / CHAMPIONAT.asia\nДилшод Нуралиев: «Жаҳон чемпионатида муносиб иштирок этишга ҳаракат қиламиз»\n18 октябрь куни Дилошод Нуралиев бош мураббийлигидаги Ўзбекистон U-17 ўсмирлар терма жамоаси Панама ўсмирлар терма жамоасига қарши БААдаги жаҳон чемпионатида ўзининг илк учрашувини ўтказади.\nМазкур учрашувдан бир кун олдин, Ўзбекистон ўсмирлар терма жамоаси бош мураббийи Дилшод Нуралиев ЎФФ матбуот хизмати учун экслюзив интервью берди.\nҚуйида мазкур интервьюни тўлиғича ўқишингиз мумкин.\n«Жаҳон чемпионати баҳсларига сўнгги бир йил давомида тайёргарлик кўрдик. Гуруҳдаги тўрт жамоа ҳам бир хил савиядаги жамоа. Фаворит ёки аутсайдер йўқ, шундай экан гуруғ босқичида ҳеч кимга осон бўлмайди», - дейди Нуралиев.\n«Панамага қарши илк ўйинимизда бизга осон бўлмайди. Ҳар бир жамоани ўз олдига қўйган мақсади бор. Улар мана шу мақсад йўлида ҳаракат қилади, интилади. Гуруҳдаги илк ўйинимизда ҳам, кейинги ўйинларда ҳам футболчилар мухлислар олдида ўз ватани шаънини, қолаверса Осиё қитъаси чемпиони сифатида қитъамиз шаънини ҳам муносиб ҳимоя қилиш учун қўлдан келганча ҳаракат қилишади. Яна бир марта қайтаришим мумкин, гуруҳимизда осон ўйин бўлмайди».\n«Жаҳон чемпионатида дунёнинг энг кучли 24 жамоаси иштирок этади. Ҳеч бир жамоа бу ерга шунчаки ўйнаб кетиш учун келмайди. Ҳар қандай терма жамоа учун жаҳон чемпионатида иштирок этиш бу - шараф», - дея қўшимча қилди Ўзбекистон ўсмирлар терма жамоаси бош мураббийи. Жаҳон чемпионатига ташриф буюрган ҳар бир терма жамоани ўз олдига қўйган мақсади бўлгани каби, бизнинг терма жамоамизнинг ўз мақсади ва режалари бор».\n«Мусобақанинг илк кунида ўтказилган икки учрашувнинг кўриб шундай ҳулосага келиш мумкинки, илк ўйинда ўз ҳаёжонини босиб ололган ва ҳам руҳий, ҳам жисмоний тарафдан ким яхшироқ тайёрлана олган бўлса, ўша жамоада ташаббус кўпроқ бўлади. Масалан, Бразилия ўсмирлар терма жамоаси илк учрашувда Словакияни йирик ҳисобда мағлуб этди. Мазкур ўйинда бундай катта фарқ билан ғолиб чиққан бразилияликлар, учрашувда руҳий жиҳатдан анча устунликка эга бўлганликлари кўзга ташланди. Қолаверса, Бразилия ўйинни жуда ҳотиржам тарзда ўтказди. Бу эса, якунда ўз самарасини берди», - дейди Нуралиев.\nЎзбекистон ўсмирлар терма жамоаси бош мураббийи илк ўйинга руҳий жиҳатдан яхши тайёргарлик кўриш жуда муҳим эканлигини таъкидлади. Мураббийлар штаби бу борада футболчилар билан етарлича суҳбатлар олиб борилганига алоҳида урғу берган.\n«Осиё чемпиони сифатида Жаҳон чемпионатида иштирок этиш, масъулиятни икки хисса оширади. Сўнгги бир йил давомида жароҳатлари туфайли асосий таркибимизнинг бир нечта футболчиларини йўқотган эдик. Аммо, шурки, Дукентда ўтказилган сўнгги йиғинимизда, жароҳат олган бир қатор футболчиларимиз жароҳатларидан қутулиб, яна сафимизга қайтишди», - дейди Нуралиев.\n«Муҳиддин Одилов, Илҳом Абдуғаниев ҳамда Улуғбек Давлатовлар жароҳатлари сабаб, БААга биз билан кела олишмади. Шукров ҳамда Ҳамдамовлар эса, жароҳатидан қутулиб сафимизга қайтишди. Ушбу йўқотишларга қарамай, мундиалда яхши иштирок этиб, бизга бўлган ишончни оқлашга ҳаракат қиламиз».\n«Футболчилардан умидим катта. Футболчиларда ҳам ўзларига бўлган ишонч катта. Умид қиламанки, Жаҳон чемпионати баҳсларида муносиб иштирок этамиз ва барчанинг ишончини оқлаймиз», - дейди Дилшод Нуралиев ЎФФ матбуот хизматига берган эксклюзив интервюсида.


Чинара Асанова: ИШИД қирғизистонликларни қандай қилиб ёлламоқда?\n19:21 / 14.10.2015\n“Ахборот агентликлари Россиянинг ИШИДга 450 зарба бериб улгурганини ваҳима билан ёзмоқда. Ари инига тегинманг, улар ҳар ёққа сочилиб кетади, қабилида. Лекин улар шунақаси ҳам бутун дунёга тарқалиб улгурган”, - деб ёзади журналист.\nУнинг фикрича, Россия операцияси Қирғизистонга ҳам наф келтиради, негаки ушбу мамлакатдан кучга тўла ёшларнинг ИШИД экстремистларига қўшилиш учун чиқиб кетиши ҳолатлари борган сари кўпроқ кузатилмоқда.\n“Эътибор беринг, уларни ҳеч ким зўрлаб олиб кетмади, улар ўз ихтиёри билан Сурияга йўл олишди”, - таъкидлайди Асанова.\n“Нега?” деган саволга аниқ жавоб йўқ, - сўзида давом этади журналист. – Айрим экспертлар ИШИД таркибида профессионал психологлар бор, деб ҳисоблайди. Лекин бу ҳам аниқ сабаб эмас. Энг муҳими, “Бунга қарши нима қилиш керак?” деган саволга ҳам ҳеч ким аниқ жавоб бермайди”.\nОхирги маълумотларга қараганда, айни кунларда ИШИД таркибида 300дан ортиқ қирғизистонлик ҳаракат қилмоқда.


Ислом Каримов Хитой Ғалаба парадида иштирок этади\n26 январ 2021, Тошкент вақти: 21:29\nЎзбекистон президенти Ислом Каримов 3 сентябрь куни Хитой пойтахти Бейжинга келади. Бу ҳақда Хитой ташқи ишлар вазири ўринбосари Чжан Мин маълум қилди.\nХитой расмийсининг билдиришича, Ислом Каримов Бейжинда хитой халқининг Япон босқинчиларига қарши урушида эришилган ғалабанинг 70 йиллиги муносабати билан 3 сентябрь куни ўтказиладиган парадда иштирок этади.\nХитой матбуотининг хабар беришича, мазкур тадбирда дунёнинг 30 давлати президенти, 19 давлат ҳукумат раҳбари ва 10 халқаро ташкилот етакчилари, жумладан, БМТ Бош котиби Бан Ки Мун қатнашади.\nБейжиннинг Тяньаньмэнь майдонида бўладиган Ғалаба парадида 12 минг аскар ва зобит, Россия, Қозоғистон, Белорус, Монголия, Куба ҳарбий отрядлари ўтади, 200 та ер усти ҳарбий техникаси ҳамда яна шунча учоқ намойиш этилади. Параддан ўтадиган ҳарбий техникаларнинг 84 фоизи одамларга биринчи марта кўрсатилади.


Астрономлар энг думалоқ юлдузни топишди\n21:18 / 17.11.2016 4412\nФото: © cdn.phys.org\nУмумқабул қилинган тасаввурларга қарамасдан, аксарият юлдузлар шарсимон кўринишдан анча фарқланади. Бироқ бу гал телескоплар бу қоидадан истисно бўлувчи юлдузни қайд қилдилар.\nГерманиялик олимлар Ердан 5 минг ёруғлик йили узоқлигида жойлашган секин айланувчи юлдузнинг япалоқлигини (сиқилганини) ўлчай олишди. У рекорд даражада кичик чиқди – юлдузнинг қутб радиуси экваториал радиусига бор-йўғи 500 мингдан бир улушга кичик эканлиги аниқланган. Юлдуз астрономлар учун кутилмаганда одамзотга маълум бўлган само жисмларидан энг думалоғи бўлиб чиқди. Бу ҳақдаги мақола Science Advances нашрида чоп этилди.\nМаълумки, марказдан қочувчи куч исталган айланувчи жисмни юқорисидан ва тагидан япалоқлайди. Шунинг учун қутбда Ернинг марказидан унинг сиртигача масофа экватордагидан 21 км га кичик. Шу сабабли шимолий космодромлардан учирилувчи "Протон" ракетаси орбитага экватордан учгандагидан анча камроқ юк олиб чиқади. Қутбларда нафақат Ер, балки Қуёш ва бошқа юлдузлар ҳам япалоқланган. Бошқа тизимларда вазият қандай эканлигини аниқлаш учун немис астрофизиклари астросейсмологик маълумотлардан фойдаланишди. Астросейсмология юлдузлар сирти тебранишларини таҳлил қилади. Ҳар битта бундай тебраниш юлдузнинг ёруғланиши бироз ўзгартиради.\nОлимлар кузатиш учун радиуси 1,5 млн км келадиган ва Қуёшдан икки марта оғирроқ Кеплер 11145123 юлдузини танлашди. Олимлар юлдузнинг қутб ва эквотариал радиусидаги аниқ фарқни билиш учун унинг экваторидаги қуйи кенгликлардаги тебранишларга таъсирчанроқ бўлган ёруғлик тебранишларини танлаб олдилар. Сўнгра улар юқори кенгликлардаги жараёнларга таъсирчанроқ бўлган тебранишлар частотаси билан таққосланди. Қуйи кенгликлардаги тебранишларга кўра юлдузнинг экваториал радиуси, юқори кенгликлардаги тебранишларига кўра эса қутб радиуси аниқланди.\nОлимлар 4 йил ичидаги маълумотлардан фойдаланиб, бундай катта масофа учун катта ўлчаш аниқлигига эриша олдилар. Маълум бўлишича, юлдузнинг қутб радиуси унинг экваториал радиусиникидан бор-йўғи 3 км га кичик бўлиб чиқди. Бу юлдуз жуда улкан бўлиб, кўндаланг кесими 3 млн км га тенг, яъни Қуёшдан 2,24 марта катта. Бундай катта ўлчамларга нисбатан 3 км га япалоқланганлик жуда кичик миқдордир. Таққослаш учун шуни айтиш мумкинки, Қуёш бу юлдузга нисбатан каттароқ япалоқликка эга. Унинг қутб радиуси экваториал радиусиникидан 10 км га кичик.\nОлимларнинг фикрича, улкан юлдузнинг япалоқлиги кичиклиги унинг секин айланиши билан шартланган. Таъкидланишича, олис юлдуз ўз ўқи атрофида 80 кун ичида бир марта, Қуёш эса 27 кунда бир марта тўлиқ айланади.\nэнг думалоқ юлдуз


Хоразм Маъмун академиясининг селекционер олимлари томонидан олиб борилган илмий тадқиқотлар натижасида ғўзанинг янги - “Ният” нави яратилган.\nЎраладиган ТВ-экран яратилди\nАҚШнинг патент ва савдо маркалари бўйича бошқармаси йиғилиб-очиладиган экранли қурилма яратилганини эълон қилди.\nАндижонлик олимлар яратган лойиҳа вилоятда йилига 500 минг АҚШ долларини тежаш имконини беради\nИстиқболли лойиҳа асосида яратилган янги ишланмага Ўзбекистон Республикаси давлат патент идораси томонидан патент берилди. Яна бир жиҳат, Андижонда амалга оширилган бу инновацион жараён ҳали бирорта давлатда қўлланилмаган.\nУчқудуқда бир ихтиро сабаб 30 кишининг бандлиги таъминланди\nУчқудуқ томонларга борган киши шаҳар остонасидаёқ бунга амин бўлади. Мазкур саноат чиқиндилар ҳудуддаги кончилик ишларининг узоқ йиллик асорати бўлиб, яқин-яқинларгача эътибордан четда қолиб келарди.\nЁнадиган тошдан гапирадиган роботгача...\n“Яшнобод” инновация технопарки турли йўналишдаги илмий тадқиқотлар, тажриба ва ишлаб чиқариш синовлари ўтказиш, инновацион маҳсулотлар намуналарини ўзлаштиришга ихтисослаштирилган марказдир.\nЎзбекистонда мукофот жамғармаси 50 млрд. сўмлик танлов бошланди\nИнновацион ривожланиш вазирлиги тўртта йўналиш – устувор инновацион, илмий-тадқиқот, тажриба-конструкторлик ва стартап лойиҳалари бўйича танлов эълон қилди.\nИхтиро қилиш, янгилик яратиш инсон табиатига хос хислат. Бугун дунёда айнан илмий кашфиётлари сабаб мамлакат иқтисодиётига катта фойда келтираётган фирма ва компаниялар, олимлар жуда кўп. Инсон илму салоҳияти, тафаккурининг маҳсули ҳисобланган илмий ва илмий-техникавий фаолият натижалари жуда катта бизнес манбаи...


Elephone P6000 Pro 120 долларга 8 ядроли процессорга эга ва 4G ни қўллаб-қувватловчи смартфон таклиф этади\n11:29 / 22.07.2015\nElephone компанияси 25 июлдан Android 5.1 Lollipop операцион тизимида ишлайдиган P6000 Pro смартфонини сотувга чиқаради.\nҚурилмада Mediatek MT6753 процессори қўлланган. Бу чип 1,5 ГГц такт частотасида ишловчи ARM Cortex-A53 архитектурасига эга 8 та ҳисоблаш ядросидан ташкил топган. График тизимга ARM Mali-T720 контроллёри жавоб беради.\nЯнги смартфон 2 ва 3 Гб тезкор хотирага эга модификацияларда таклиф қилинади. Смартфоннинг флеш-хотираси 16 Гб ни ташкил қилади, хотирани 128 Гб гача оширишга имкон берувчи microSD-картаси учун слот мавжуд.\nСмартфон 5-дюймли 1280 × 720 нуқта кўрсатиш қобилиятига эга дисплей билан жиҳозланган. Смартфон 2 ва 13 Мп ли камералар, Wi-Fi 802.11n ва Bluetooth 4.0 симиз алоқа адаптерлари, GPS йўлдошли навигация тизими қабул қилгичи ҳамда стандарт тўпламдаги датчикларга эга.\nСмартфон мижоз томон 150 Мбит/сония тезлик билан маълумотларни узатувчи LTE Cat.4 4-авлоддаги мобиль тармоқлар ишини қўллаб-қувватлайди. Смартфон 2700 мА•соат ҳажмга эга аккумулятор батареяларидан қувватланди. Смартфоннинг ўлчамлари 144,5 × 71,6 × 8,9 мм ни, оғирлиги 165 граммни ташкил қилади.\nElephone P6000 Pro смартфонини 120 долларга сотиб олиш мумкин.


Боғча йўқ, мактаб эса ўқув йилига тайёр эмас... | O'zLiDeP\nБоғча йўқ, мактаб эса ўқув йилига тайёр эмас...\nМуборак туман Чорвадор маҳалла фуқаролар йиғини ҳудудидаги Қорақум қишлоғида 689 хонадонда 4035 аҳоли яшайди. Шундан 535 нафари боғча ёшидаги болалардир. Ҳудудда “Обод қишлоқ” дастури доирасида 135-ўринли болалар боғчаси қурилиши керак эди. Аммо номаълум сабабларга кўра 2019 йилга қолдирилди. 2,5 км. йўл асфальт қилиниши керак бўлса-да, ҳали ишлар бошлангани йўқ.\nO‘zLiDeP Сиёсий Кенгаши Ижроия қўмитаси ва Қашқадарё вилоят, туман Кенгашлари ходимлари, маҳаллий Кенгаш депутатлари ҳамда партия фаолларидан иборат ишчи гуруҳи қишлоқдаги 6-мактаб биносин ўқув йилига тайёрлиги билан қизиқдилар.\nМактаб капитал таъмирлашга тушган экан. Бугун мактабга борсангиз, таъбингиз хира бўлиши турган гап. Директор Зиёдулла Зокировни мактабдан топа олмадик. Бир қарашда мактаб капитал таъмирланаётганига ишонгинг келмайди. Ишлар чала бажарилаяпти. Ҳамма жой вайрона бўлиб ётибди. Ўқув йили бошланишига саноқли кунлар қолди. Синиб ётган поллар, қўпорилган зиналар, ахлатхонага айланган мактаб биносини кўриб, бу зиё масканида 1 сентябрдан ўқув машғулотлари бошланишига ишонгимиз келмади. Чунки бу ерда ҳали кўп иш қилиниши керак. Таъмирлаш ишларини “Муборак таъмир қувур сервис” МЧЖ қурувчилари олиб боришаётган экан. Шошқалоқлик билан бажарилган сувоқ ишлари талаб даражасида эмаслиги ойдек равшан. Кечагина буёқдан чиқарилган синфхоналарда мурғак болаларни сабоқ тинглашларини тасаввур этаверинг. Бундай хонада туман раҳбарлари ҳам узоқ вақт ўтира олмаса керак. Спорт залидаги чириб кетган полларни бўяб қўйишаяпти.\nФарғона шаҳридаги кўп қаватли уйларнинг юқори қаватида яшовчи 160 дан ортиқ хонадонда сув йўқ. O‘zLiDeP ишчи гуруҳи муаммони ҳал этди


13 нафар шахсга суд ҳукми ўқилди. Уларнинг 3 нафари собиқ судьялар - Zamin.uz\n08:00 / 06.04.2021\n13 нафар шахсга суд ҳукми ўқилди. Уларнинг 3 нафари собиқ судьялар\nБир неча ой муқаддам қатор босма ва электрон оммавий ахборот воситаларида пойтахт маъмурий судларининг айрим судья ва суд ходимларига нисбатан жиноят иши қўзғатилганига оид хабарлар тарқалганди. Судьялар олий кенгаши томонидан, терговга таъсир этиши эҳтимолидан келиб чиқиб, ўша пайтда уларга изоҳ ёки муносабат билдириш мақсадга мувофиқ эмас, деб топилган эди. Мазкур ҳолат бўйича Судьялар олий кенгаши матбуот хизмати баёнот берди.\nЖиноят ишлари бўйича Зангиота туман судида собиқ судьялар, суд ходимлари ва бошқа судланувчиларга нисбатан ҳукм ўқилди.\nЖиноят иши доирасида 13 нафар шахс судланувчи сифатида жалб этилган бўлиб, уларнинг 3 нафари собиқ судья, 3 нафари собиқ судья ёрдамчилари, 7 нафари Тошкент шаҳар ИИББ ЙХҲБ собиқ ходимларидир.\nСуд ҳукмига кўра, судланувчилар Жиноят кодексининг 167-моддаси 3-қисмининг «а,в» бандлари (жуда кўп миқдордаги ўзганинг мулкини уюшган гуруҳ томонидан ўзлаштириш ёки растрата қилиш йўли билан талон-торож қилиш), 209-моддаси 2-қисмининг «а,б» бандлари (мансаб сохтакорлиги) ва 227-моддаси 2-қисмининг «а» банди ( ўта муҳим аҳамиятга эга бўлган ҳужжатларни эгаллаш, нобуд қилиш, уларга шикаст етказиш ёки уларни яшириш) билан айбли деб топилди ва тегишли жазолар тайинланди.\nҲукм чиқаришда дастлабки тергов даврида аниқланган 3 353 456 647 сўм зарардан 2 991 456 647 сўм қоплангани эътиборга олинган (аввал тарқатилган хабарларда зарар миқдори 8 млрд. сўмдан кўп эканига урғу берилган).\nАйни пайтда судланувчиларнинг шахси ва жиноят иши тафсилотлари очиқланиши мақсадга мувофиқ эмас. Чунки, ҳукм қонуний кучга кирмаган. Қонуний кучга кирмаган ҳукм бўйича судланувчиларнинг шахси ва иш тафсилотларини очиқлаш айбсизлик презумпцияси тамойилига зид ҳисобланади. Ҳукмга нисбатан судланувчилар томонидан апеллация шикояти берилган.\nПировардида, Кенгаш матбуот хизмати ушбу собиқ судьялар фаолияти (жиноят иши қўзғатилишига қадар) ўрганилиб, йўл қўйган жиддий хато ва камчиликлари учун Судьялар олий кенгаши томонидан вазифасидан озод этилганини алоҳида қайд этади. «Замин» янгиликларини «Вконтакти»да кузатиб боринг\n4-12-2020, 13:24, Жамият\n1-12-2020, 12:23, Жамият\nЎзбекистонда 2017 йилда 54 нафар судьялар интизомий жазога тортилди\n10-03-2018, 07:05, Жамият\nЯнгиликлар » Жамият » 13 нафар шахсга суд ҳукми ўқилди. Уларнинг 3 нафари собиқ судьялар


Эй сен, ўзбек деганда эҳтиёт бўл... » Ўзбекистон янгиликлари – Zamin.uz\nЭй сен, ўзбек деганда эҳтиёт бўл...\n11 март 2017, 23:19\nЭй сен, паспортига “ўзбек” дея ёзилган ва жиҳод дея мана шу Ватанга қарши бўлаётган золим. Бобонг собиқ иттифоқ таркибида бўлсада мана шу Ватаннинг тупроғини ҳимоя қилиб қон кечиб жанг қилганди. Энди сен шу Ватанга қарши борасанми?\nЭй сен, бир курсига ўтириб олганча тўралик қилаётган арбоб. Момонг устидан сепилган заҳарга қарамай, бошини кўтармай пахта териб, боласини катта қилганди. Энди сен оёғинг ердан узилиб, шу халққа буйроқбозлик қиласанми?\nЭй сен, четдан туриб ўзбек номига тош отаётган “миллатдош”. Отанг номи пахтага қўшиб ёзади, деб жиноятчига чиққанида ҳам андишага бориб “ғиқ” этмаган. Энди сен ана шу андишадан воз кечасанми?\nЭй сен, шоу бизнес дея минг нағмага ўйнаётган масхарабоз. Эри афғон урушида кимларнингдир манфаати учун жонини фидо қилиб, уйга унинг тобути келганида, ўзбек аёлларига хос сабот билан яшаган. Энди сен клипларинг ва фильмларинг орқали ўзбегимнинг аёлини қандай образда олиб чиқяпсан?\nЭй сен, ўзбек деганда учинчи даражали миллатни тушунадиган чет эллик. Бобом юлдузларни кашф этган, ҳарбий соҳани такомиллаштирган, медицинага асос солган. Момом ўз ўғлини урушга кузатиб, ўзи пахта майдонида 20 соат ишлаган. Акам дунёдаги ғаламисларнинг адабини берган. Укам далада ишлаётган онасини ўйлаб, қорни тўймасада сабр билан яшаган. Опам ва синглим ўзбекман деб энг қиммат бойлигини – номусини асраган. Энди сен четдан туриб бизга қандай яшаш кераклигини ўргатасанми?\nЯнгиликлар » Ўзбекистон » Эй сен, ўзбек деганда эҳтиёт бўл...\n08:54 Биринчи ўзбек-тожик бизнес-форумида 35 млн долларлик шартномалар имзоланди\n22:02 Ўзбек олими 3 килограммлик лимон етиштирди\n22:42 Ўзбекистон телеканаллари ҳақида аччиқ ҳақиқат\n12:22 Рамзан Қодиров ўзбек халқига ҳамдардлик билдирди\n19:12 Ўзбек қизи “Дунё марвариди” бўлди


ҚАШШОҚНИНГ ҚАЛБ ҚАСИДАСИ… - 14 Ноября 2019 - MP3 MUSIQALAR KLIPLAR YANGILIKLAR RASMLAR VIDEO KLIPLAR\nChorshanba, 29.01.2020, 14:07\nГлавная » 2019 » Noyabr » 14 » ҚАШШОҚНИНГ ҚАЛБ ҚАСИДАСИ…\nҚАШШОҚНИНГ ҚАЛБ ҚАСИДАСИ…\nЯна оқшом чўкди. Яна қалбимнинг туб-тубидан зулмат отила келди. Кела солиб қалбимнинг тўрига соя йўллади. Бу соядан жуда қўрқаман, онажон, дадажон, моможон, бобожон. У мени сизларнинг назарингиздан нари ола кетишга шайланаверади. Хаста юрагимни чимдиб-чимдиб, кўзёшларимни дарёларга эврилтирганча мени сизлардан олиб қочишга тутинаверади. Не қилай? Қашшоқлик, ожизлик, хасталик, қўлларим, йўлларимнинг калталигидан сояга итоат этишдан бўлак чора топа олмайман…\nОна, сиз мени дунёга келтиргандингиз. Биламан, оналар мурғаккина гўдагини не-не орзу-ҳавасларга кўмилган кўйи дунёга келтиришади. Сизнинг орзу-ҳавасларингиз қанийди унда? Наҳотки, душманларингиз тортиб олган бўлишса? Сиз индамасдан тилаб-тилаб олган орзу-ҳавасларингизни уларга тутқазиб қўявердингизми? Мен қашшоқ болангизни қашшоқлаштиришингиз мумкинлигини ўйламадингизми? Наҳотки, ўша орзу-ҳавасларингизнинг қиммати шунчалар паст чиққан бўлса?..\nАна, осмон-у фалакда ой юз кўрсатди. Тўлишибди. Аммо ойнинг тўлишгани мендек бир қашшоқ ва заиф банданинг кушандаси эканини билсангиз эди, моможон. Ой тўлган кечаларда кўзларимни ором ташлаб қочади. Вужудимни зулматнинг заҳри қоплайди. Шу лаҳзаларда сизнинг, фақатгина ўзингизнинг мени суйиб-суйиб, дунёларга ишонмай, алқаб-алқаб, бошимдан сув ўгириб ичганча эркалатланларингизни ёдга оламан. Кўзларимдан сизиб чиққан ёшга тик боқиб сизнинг сиймонгизнигина кўраман. Армонлар, аламлар, ўксик хотиралар бағримни эзади. Моможон, агар ҳаёт бўлсангиз, мени қашшоқлаштириб, хасталантириб, хорлантириб, ожизлантириб, қўлларимни калталантириб қўймасдингиз-а? Менга бор меҳрингизни, қашшоқликларига, хасталикларига қаҳрингизни берган бўлардингиз-а?..\nЎзимнинг моможоним! Не қилайки, қабрингиз тепасига бориб сиз-ла тиллашишлардан, сўзлашишлардан, кўзлашишлардан мосуво қолдим. Йиғлайман. Унсиз, фарёдсиз йиғлайвераман. Йиғлаганим сайин онасизлигим, отасизлигим, акасизлигим, укасизлигим, бобосизлигим, момосизлигим вужуд-вужудимга тиғ санчаверади, санчаверади…\nМурғаккина боламга боқаман. Бир боқсам, она, сизни, икки боқсам, момо, сизни кўргандек бўламан. Болам менга оналик, момолик, боболик, оталик, ака-укалик қила бошлайди. Тағин кўз ёшларим забтига олади. Менинг она ўрнидалигим, момо, бобо ўрнидалигим шу болам кўз ёшларимни кўзидаги милтиллаган ёшлари ила арта бошлайди. Шу кўйи елкамга аста бош қўяди. Иккинчи елкам ҳам бўшаб қолмайди. Бу елкамга яна бир она, ота, ака, ука, момо, бобо ўрнидалигим суюкли инсоним бош қўяди. Шундай қилиб икки елкамда суянганларим, сиғинганларим, ачинганларим, ўксинганларим, ёлғизланганларим ҳозир-у нозир бўласиз…\nЁ Раббий! Онамни, отамни, момомни, бобомни раҳматингдан мосуво этма!\nОна, орзу-ҳавасингиз-да бўлай она, қашшоқлигимни кўрмаётганингиз, хасталигимдан, нотавонлигимдан куймаётганингиз рост бўлсин!\nМомо, қалбим тубидаги зулматларни ҳайдаб тургувчи моможоним! Қур-қур тушларимга кириб мен қашшоққинасини, хастагинасини, ожиз-у нотавонгинасини алқашдан тийилмас моможоним! Ёлвораман, мендан ранжиманг! Қўлларим узайса, оёқларим метиндек мустаҳкам тортса, қалбимнинг туб-тубидаги соялар ортга чекинса, қабрингиз тепасида ҳозир бўлишни худодан сўраб қўйдим. Ишонаман, у албатта изн беради. Мен барчангиз билан албатта тиллаша бошлайман. Сирлаша бошлайман. Йиғлаша бошлайман. Фақат… Қалбим тубидаги қўрқинчли, зулматли соялар нари кетса бас.\nКатегория: HIKOYALAR / HAYOTIY HIKOYALAR / XIKOYALAR / SEVGI HIKOYALARI / ХИКОЯЛАР / СЕВГИ ХИКОЯЛАРИ | Просмотров: 84 | | Теги: #news, #ahborot, #habarlar, #newsuz, #xabarlar, #Yangilik, #Yangiliklar, #новости, #uznews | Рейтинг: 0.0/0


Ўзбекистон Республикаси Гендер тенгликни таъминлаш масалалари бўйича комиссиясининг йиғилиши бўлиб ўтди\n2020 йил 21 декабрь куни Ўзбекистон Республикаси Гендер тенгликни таъминлаш масалалари бўйича комиссиясининг йиғилиши бўлиб ўтди. Унда Комиссия аъзолари, сенаторлар, Ёшлар парламенти аъзолари, тегишли вазирлик ва идоралар раҳбарлари, нодавлат нотижорат ташкилотлари вакиллари, маҳаллий ҳокимликлар мутасаддилари ҳамда оммавий ахборот воситалари ходимлари иштирок этди.\nЙиғилишда Олий Мажлис Қонунчилик палатаси Спикерининг биринчи ўринбосари А. Саидов ҳам иштирок этди.\nТадбирда мамлакатимизда гендер тенгликни таъминлаш, хотин-қизларнинг ижтимоий-сиёсий фаоллигини ошириш, уларни ҳар томонлама қўллаб-қувватлаш борасида амалга оширилаётган ишлар ва истиқболдаги вазифалар, Зўрлик ишлатишдан жабр кўрган шахсларни реабилитация қилиш ва мослаштириш ҳамда ўз жонига қасд қилишнинг олдини олиш марказлари фаолиятини ўрганиш натижалари, қолаверса, Комиссия ҳузуридаги “Нодавлат нотижорат ташкилотлар бирлашмаси”нинг жорий йилда олиб борган ишлари муҳокама қилинди.\nТаъкидланганидек, мамлакатимизда хотин-қизларнинг ижтимоий-сиёсий фаоллигини ошириш, давлат бошқарувидаги иштирокини кенгайтириш, улар учун тенг ҳуқуқ ва имкониятларни таъминлаш борасидаги ишлар изчиллик билан олиб борилмоқда. Жумладан, хотин-қизларнинг ҳуқуқ ва манфаатларини ҳар томонлама таъминлашга қаратилган меъёрий-ҳуқуқий ҳужжатлар қабул қилинди. Бугунги кунда бошқарув лавозимларида аёлларнинг улуши 26,6 фоизга етказилди. Бундан ташқари, ўтган йилги сайловларда республикамизда биринчи марта Олий Мажлис Қонунчилик палатасига сайланган депутатлар орасида аёллар улуши 32 фоиз, Сенат ҳамда маҳаллий Кенгашларда эса қарийб 25 фоизни ташкил этди. Ваҳоланки, аввалги чақириқда бу кўрсаткичлар икки баробарга кам бўлган.\nҚолаверса, “Хотин-қизлар ва эркаклар учун тенг ҳуқуқ ҳамда имкониятлар кафолатлари тўғрисида”ги Ўзбекистон Республикаси Қонунига асосан барча вазирлик ва идораларда гендер тенглик масалалари бўйича маслаҳат кенгашлари фаолияти ташкил этилди.\nЖорий йилдан бошлаб давлатимиз раҳбарининг ташаббуси билан ижтимоий ҳимояга муҳтож қизларнинг билим олиш имкониятлари янада кенгайтирилиб, олий таълим муассасаларига 4 фоизли давлат грантлари ажратилди. Мазкур янги тизим асосида 2020 йилда 950 нафар ижтимоий ҳимояга муҳтож қизлар ўқишга қабул қилинди.\nЯна бир жиҳат. 2020 йилнинг ўтган даври давомида 166,3 минг нафар хотин-қиз доимий ишга жойлаштирилди. 31,1 минг нафари касбга ўқитилди, 48,4 минг ишсиз аёлларга ишсизлик нафақаси тайинланиб, ижтимоий муҳофазага олинди.\nҲар бир ҳудудда “Аёллар тадбиркорлиги марказлари” ташкил этилиб, тегишли мақсадли жамғармалар ва тижорат банклари томонидан имтиёзли кредитлар ажратилди. Ўтган давр мобайнида аёллар тадбиркорлигини ривожлантириш мақсадида 224 мингдан ортиқ хотин-қизларга жами 6,9 трлн. сўм миқдорида имтиёзли кредитлар ажратилиши таъминланди. Шу билан бирга, ижтимоий қўллаб-қувватлашга муҳтож ҳамда касб-ҳунар ўрганишга эҳтиёжи бўлган ишсиз хотин-қизлар билан манзилли ишлаш мақсадида “Аёллар дафтари”ни юритиш йўлга қўйилди.\nҚолаверса, жорий йилда Олий Мажлис Сенати, Касаба уюшмалари Федерацияси ҳамда Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари билан биргаликда хотин-қизларнинг муаммоларини ҳал этиш ва уларни ҳар томонлама қўллаб-қувватлаш бўйича янги тизим яратилди. Унга асосан, ҳар бир туман ва шаҳар учун алоҳида “Йўл харитаси” тасдиқланиб, унинг ижроси доираси оиласида ногиронлиги бўлган 4,7 минг нафардан зиёд аёлларга маиший техникалар олиб берилди. 18,6 млрд. сўм маблағ ҳисобига 1 минг 40 нафар оғир ижтимоий вазиятга тушиб қолган хотин-қизларнинг уй-жой шароитлари яхшиланди.\nШунингдек, йиғилишда мазкур йўналишда ўз ечимини кутиб турган бир қатор муаммолар мавжудлиги таъкидланди. Жумладан, хотин-қизларнинг бандлигини таъминлаш борасидаги саъй-ҳаракатлар ҳам қониқарли эмаслиги, оилавий ва хотин-қизлар тадбиркорлигини ривожлантириш дастурлари доирасида ажратилган кредитларни мақсадсиз ишлатиш ҳолатлари аниқланганлиги таъкидланди.\nМазкур масала юзасидан тегишли вазирликлар раҳбарлари ҳамда маҳаллий ҳокимликлар масъулларининг ахбороти эшитилди.\nБундан ташқари, йиғилишда Зўрлик ишлатишдан жабр кўрган шахсларни реабилитация қилиш ва мослаштириш ҳамда ўз жонига қасд қилишнинг олдини олиш марказлари фаолиятини ўрганиш натижалари муҳокама қилинди.\nҚайд этилганидек, сўнгги йилларда хотин-қизларга нисбатан зўравонлик ҳолатлари долзарб муаммо сифатида юзага чиқмоқда. Бу иллатларни йўқотиш учун, аввало, ҳуқуқий механизмларни такомиллаштириш зарурати юзага келди ва шу мақсадда махсус қонун қабул қилинди. Ҳимоя ордери, реабилитация марказлари (шелтерлар), “ишонч телефони”, “Нажот” мобил иловалари каби аёллар билан мулоқот қилиш тизимлари яратилди. Қолаверса, жорий йилнинг 25 ноябридан 10 декабрига қадар “Зўравонликка қарши 16 кун” кампанияси ўтказилди.\nБироқ эришган натижалар қаторида камчиликлар мавжудлиги йиғилишда қайд этилди. Биргина жорий йилнинг 11 ойи давомида ички ишлар органлари томонидан турли тазйиқ ва зўравонликларга учраган 11 минг 138 нафар хотин-қизга ҳимоя ордери берилган. Уларнинг 9 минг 916 нафари, яъни 89 фоизи оилада тазйиқ ва зўравонликка учраган. Уларнинг 5 минг 418 нафарига нисбатан жисмоний зўравонлик содир этилган, натижада 652 та оила ажрашиб кетган.\nЙиғилишда бу борада амалга оширилган ишлар юзасидан Сенатнинг Хотин-қизлар ва гендер тенглик масалалари қўмитаси раиси Ф.Эшматова ахборот берди.\nШу билан бирга, Комиссия ҳузуридаги “Нодавлат нотижорат ташкилотлари бирлашмаси”нинг жорий йилда амалга оширган ишлари муҳокама қилинди. Мазкур масала юзасидан Бирлашма раҳбари Д.Кабулова сўзга чиқиб, бугунги кунда нодавлат ташкилотлари олдида турган муаммолар ва уларнинг ечимларига тўхталди.\nЙиғилишда таъкидланганидек, барқарор ривожланиш мақсадларига эришишда фуқаролик жамияти институтлари, хусусан, нодавлат нотижорат ташкилотлари муҳим аҳамият касб этади. Уларни мазкур жараёнларга кенг жалб қилиш орқали Миллий мақсадларга тез ва сифатли эришиш мумкин. Бироқ бугунги кунда белгиланган вазифаларни амалга оширишда нодавлат нотижорат ташкилотларининг имкониятларидан тўлиқ фойдаланилмаяпти.\nШунингдек, йиғилишда аниқланган камчиликларни бартараф этиш бўйича таклиф ва тавсиялар билдирилиб, вазифалар белгилаб олинди.\nКўришлар сони: 1484


МИШ-МИШ ЭМИШ – ВОҲА\nBo'lim: МИШ-МИШ ЭМИШ\nАНА-ХОЛОС! ЖАМИЯТ ЖИНОЯТ ВА ЖАЗО МАДАНИЯТ МИШ-МИШ ЭМИШ МУНОСАБАТ РУКУНСИЗ ТЕХНОЛОГИЯ\n30 август куни илк бор республикамиздаги умумтаълим мактаблари рейтинги эълон қилинди. Ўзбекистон Республикаси Бош вазири ўринбосари Азиз Абдуҳакимов бошчилигида ўтказилган видеоселектор йиғилишида мактаблар рейтингини аниқлаш жараёнида учраган сохталаштириш ҳолатлари ҳақида маълумот берилди. Вазирлар Маҳкамаси ҳузуридаги Таълим сифатини назорат қилиш давлат инспекцияси бош бошқарма бошлиғи Аюбхон Раджиев таълим муассасалари рейтингининг асосий мақсадларидан бири – ўқувчилар билимини баҳолаш халқаро дастурларида мамлакатимизнинг ижобий иштирокини таъминлашга тайёрлаш эканлигини таъкидлар экан, рейтинг натижаларини объективлиги ва шаффофлигини таъминлаш Таълим инспекцияси олдидаги энг муҳим вазифа эканлиги маълум қилди. А.Раджиев томонидан ушбу муҳим вазифани ижросини таъминлаш жараёнида аниқланган…\nЯккабоғ тумани ҳокими ўринбосарини устига бензин сепиб ёқиб юборган тадбиркор Баҳриддин Исомов қайта суд-психология экспертизаси хулосасидан сўнг кеча, 29 август куни қамоқдан озод этилди. Бу ҳақда тадбиркорнинг адвокати Музаффар Абидов маълум қилди. Адвокатнинг сўзларига кўра, Қарши давлат университети психология факультети олимларидан иборат экспертлар гуруҳи 24 август куни Б.Исомов тўғрисида «ўша хатти-ҳаракатни содир этган вақтида аффект ҳолатида бўлган» деб хулоса берган. Ушбу хулоса асосида, Яккабоғ тумани прокурори санкцияси билан айблов Жиноят кодексининг 97-моддаси («Қасддан одам ўлдириш»)дан 98-модда («Кучли руҳий ҳаяжонланиш ҳолатида қасддан одам ўлдириш»)га қайта малакаланиб, айблов енгиллашгани муносабати билан қамоққа…\nСамарқандлик «Халимбой» қилган ишидан афсусда\nЖорий йил 28 август куни интернет тармоқларида ойналари қорайтирилган «Спарк» русумли, давлат рақам белгиси ўрнига «ХАЛИМБОЙ» деган ёзув ўрнатилган автомашина йўлнинг қатнов қисмини тўсиб, бошқа транспорт воситалари ҳаракатига халақит берган ҳолда шов-шув кўтариб, двигателга зўриқиш бериб йўналишини кескин ўзгартириб ҳаракатланиши акс этган видеолавҳа тарқалди. Суриштирув жараёнида 2019 йил 16 август куни соат 13:30 ларда ҳайдовчи Ғ.Г. Самарқанд тумани Рустам қишлоғи ҳудудида тўй маросимида «Спарк» русумли автомашина давлат рақамини ўзбошимчалик билан ечиб, ўрнига картон қоғоздан «ХАЛИМБОЙ» деб ёзилган ёзувни ўрнатгани маълум бўлди. Бу ҳақда Самарқанд вилояти ИИБ ЙҲХБ матбуот хизмати хабар бериб…\nТошкентдан Ғузорга такси орқали бериб юборилган 57 млн. сўм пул манзилга етиб бормади\nТошкентнинг Олмазор туманида яшовчи 42 ёшли А.Х. 8 август куни оқшомда «Тошкент савдо маркази» (собиқ «Абу Сахий») бозори олдидаги автотураргоҳда қашқадарёлик 38 ёшли С.Х.га Ғузор туманига етказиб бериш илтимоси билан 57 миллион сўм нақд пул берган. Лекин С.Х. шу кунга қадар пулларни кўрсатилган манзилга олиб бормаган ва ўз эҳтиёжи учун ишлатиб юборган. Олмазорлик фуқаролик ушбу ҳолат юзасидан 30 август куни Чилонзор тумани ИИБга мурожаат қилган. «Ҳолат юзасидан жиноят иши қўзғатилиб, С.Х. ушланган. Тергов ҳаракатлари олиб борилмоқда», — дея хабар бермоқда Ўзбекистон ИИВ Жамоатчилик ва ОАВ билан алоқалар бошқармаси ахборотида. Манба:…\n500 МЕТРЛИК НАФАС ОЛИШ МАШҚИ…\n31.08.2019 Voha gazetasi0 comment\nШунақа спорт тури ҳақида эшитганмисиз? Албатта, йўқ. Қанақасиз сув остида ўтказиладиган машқ бўлса керак дейишингиз мумкин. Чалғиманг. Бу қаршиликларнинг “севимли” машқи. Чунки, шаҳарда айрим ҳудудлардаги чиқиндихоналарнинг олдидан нафас олиб ўтишнинг иложи йўқ. Бадбўй ва қўланса ҳид димоғингизни ёради. Фейсбукдаги Мой город Карши/Ona shahrim Qarshi гуруҳида Наврўз Бегмаматов мазкур масалага эътибор қаратиб, пост қолдирган. “Оригинал” супермаркетидан ўтишда шунақа расвогарчилик… ободонлаштириш қаерни обод қилаяпти экан, деб ўйлаб қоласан киши. 500 метр атрофда нафас олиш машқларини бажариб ўтаяпти одамлар. Масъул ходимлар қаерга қараяпти?!” дейди муаллиф постида. Чиқиндихона “Умида” чойхонаси ёнидаги чорраҳага яқин ерда…\nОдамлар ҳашарот истеъмол қилишни бошлашлари керакми? БУНГА ГЎШТНИНГ ҚИММАТЛИГИ САБАБМИ?\n17.07.2019 Voha gazetasi0 comment\nОлимлар нима учун одамлар ҳашарот истеъмол қилишни бошлашлари кераклигини айтишди. Бу ҳақда Италиянинг Frontiers in Nutrition журнали ёзмоқда. Диетологларнинг сўзларига кўра, чигиртка, ипак қурти ва чумолиларнинг танасида кўплаб антиоксидантлар ва бошқа фойдали моддалар мавжуд. Олимларнинг тушунтиришларича, бу уларни озуқавий ҳамда гўшт ўрнини боса олувчи қилади. “Ҳамма аллақачон англаб турибдики, ҳашаротлар келажакда биз учун оқсил, тўйинмаган ёғли кислоталар, минераллар, витаминлар ва тўқималарнинг ажойиб манбаи бўлади. Шу билан бирга, ҳеч ким улар апельсин шарбати ва зайтун мойини, шунингдек, энг муҳим антиоксидантларнинг бошқа манбалари ўрнини боса олиш ёки олмаслигини текшириб кўрмаган”, – дейди Италиянинг Терамо университети олимиМауро Серафини (Mauro…\nМИШ-МИШ ЭМИШ РУКУНСИЗ\n11.07.2019 11.07.2019 Voha gazetasi0 comment\nёхуд масъулиятни, ҳушёрликни унутган ким? Ғалла ўрим-йиғими кўп жиҳатдан аҳамияти катта мавсум. Ҳосилни нес-нобуд қилмай йиғиб олиш бир томон бўлса, уни ёнғиндан асраш бир томон. Сабаби ғалла пишгач ёнғинга жуда сезгир бўлиб, биргина учқун гектарлаб майдонни кулга айлантириш учун кифоя. Кеча Ғузор тумани ғалла далаларидан бирида сиз суратда кўриб турган ҳолат – комбайн ва ғаллага ўт кетди. Юқори нархдаги, ҳозирги кунда ниҳоятда зарур бўлган техника – комбайнни ёнгани-ку бир сари, аммо анчагина майдондаги ғалланинг ёнгани бир сари бўлди. Тасдиқланмаган манбаларга кўра, ёнғиндан ҳеч ким зарар кўрмаган ва унинг келиб чиқиш…


5 та муҳим ташаббус амалда – Юрт тараққиёти йўлида бирлашайлик!\n5 та ташаббус Слайдер\n01.05.2019 08.05.2019 andijon 5 та ташаббус\nЁшлар маънавиятини юксалтириш, маданий савиясини ривожлантириш ва спортга жалб этиш, уларнинг бўш вақтларини мазмунли ўтказиш борасидаги ишларни янада жонлантириш, Ўзбекистон Реепубликаси Президенти Ш.М.Мирзиёев рахбарлигида 2019 йил 19 мартда ўтказилган видеоселектор мажлиси баёнида белгиланган вазифаларда касаба уюшмаларининг фаол иштирокини таъминлаш максадида «Ёшлар билан ишлашни самарли ташкил этиш маданият, санъат, спорт, ахборот технологиялари, китоб ўқишга қизиқишларини ошириш бўйича 5 та муҳим ташаббусни амалга ошириш буйича белгиланган вазифалар ижросида Ўзбекистон касаба уюшмалари Федерациясининг фаол иштирокини таъминлаш юзасидан чора-тадбирлар режаси”ни амалда бажарилиши таъминлаш мақсадида Ўзбекистон транспорт, йўл ва капитал қурилиш, қурилиш индустрияси ходимлари Андижон вилоят бирлашган касаба уюшма қўмитаси тизимидаги корхона, ташкилот ва муассасаларда сезиларли ишлар амалга оширилмоқда.\nМуҳтарам Президентимиз томонидан илгари сурилган 5 та муҳим ташаббусни ижроси бўйича Мархамат туман қурилиш касб-хунар коллежида Бошқарма бошлиғи Н. Мўминов бошчилигида семинар булиб ўтди. Бу тадбирга туман ички ишлар бошқармаси, туман хокимлиги ва ҳамкор ташкилот вакиллари таклиф этилди.\nШунингдек, ушбу тадбир Андижон Давлат тиббиёт институти қошидаги академик лицейда ҳам кўтаринки руҳда ташкил этилди. Андижон вилояти бўйича лицей ва коллежлар ўртасида ташкил этилган ташаббус бўйича спорт мусобақасида муросасиз курашлар натижасида академик лицей жамоаси фахрли 1-ўринни эгаллади . Ғолиб жамоа диплом ва қимматбахо совғалар билан тақдирланди.\nБундай тадбирлар тармоқ касаба уюшмалари тизимидаги корхона ва ташкилотларда ҳам давом этмоқда.\n← Ёшлар ўртасида “Энг фаол ёш ишчи касб эгаси” танловинининг 1- босқичини ўтказиш тўғрисида\n1-сонли болалар мусиқа мактабининг 80 йиллик юбилейи ўтказилди. →\nФуқаронинг хуқуқи тикланди\n08.08.2019 andijon Фуқаронинг хуқуқи тикландиda fikr bildirishni o'chirish\nВИЛОЯТ БОЖХОНА БОШҚАРМАСИ МЕҲНАТ ЖАМОАСИНИНГ УМУМИЙ ЙИҒИЛИШИ БЎЛИМ ЎТДИ.\n22.02.2019 andijon ВИЛОЯТ БОЖХОНА БОШҚАРМАСИ МЕҲНАТ ЖАМОАСИНИНГ УМУМИЙ ЙИҒИЛИШИ БЎЛИМ ЎТДИ.da fikr bildirishni o'chirish


1-савол. Психотерапия фаолияти учун лицензия олиниши керакми? 2-савол. Ходимнинг иш хақидан коммунал тўловлар учун қарздорлик суммаси ушлаб қолиниши бухгалтерия хисобида қандай акс эттирилади? Иш ҳақидан ушлаб қолмасдан корхона харажатлари сифатида акс эттириш мумкинми? ДСИ ходимларининг ҳаракатлари қонунийми? 3-савол. Корхона рўйхатдан ўтказилгандан сўнг 3 ой ичида устав фондини тўлиқ шакллантирса, устав фонди миқдорини ошириши мумкинми?\n1-холат. «UMIDACONSULTING» МЧЖ 2016 йил 15 январда давлат рўйхатидан ўтган. Асосий фаолияти - Инсон саломатлигини сақлаш бўйича бошқа фаолиятлар (ХХТУТ – 91550).Корхонамиз жисмоний ва юридик шахсларга психологик маслахат бериш хизматини ташкил этмоқчи. Психологик маслахат якка шахсларга, оилаларга, жамоаларга ва корхона-ташкилотларга мутахасис психологлар томонидан психологик холатлар диагностикаси ва коррекцияси оркали амалга оширилади. Психологик маслахат – якка тартибдаги психологик маслахат, учрашув, тренинг,семинар ва х. шаклида амалга оширилади. Психологик маслахат фаолияти учун лицензия керак ёки керакмаслиги борасида ЎзР Соғлиқни сақлаш вазирлигининг Лицензиялаш ва назорат қилиш бошқармасидан қуйидагича жавоб келди: "Ўзбекистон Республикаси Вазирлар Махкамасининг 2012 йил 29 мартдаги 92-сонли Қарори билан тасдиқланган «Хусусий тиббиёт муассасаларига лицензия бериладиган тиббий фаолият ихтисосликлари турларининг рўйхати» га психология ихтисослиги тиббий ихтисослик тури сифатида киритилмаган. Мазкур қарор билан тасдиқланган «Тиббий фаолиятни лицензиялаш тўғрисида» ги низомнинг 3-бандида «Касалликларни профилактика, диагностика қилиш ва даволашга, чалинган касаллик (касалликлар) дан кейин реабилитация қилишга йўналтирилган, махсус тиббий маълумотни ва кўникмаларни талаб қилувчи муайян тиббий ихтисослик (ихтисосликлар) бўйича фаолият лицензияланадиган тиббий фаолият хисобланади. Сизнинг корхонангиз режалаштирган психологик маслахат, учрашув, тренинг ва семинарлар юқорида кўрсатиб ўтилган таърифга мос келмаса, Соғлиқни сақлаш вазирлигидан лицензия олиш талаб этилмайди". Ушбу жавоб мени қаноатлантирмади (фикримча, Хусусий тиббиёт муассасаларига лицензия бериладиган тиббий фаолият ихтисосликлари турларининг рўйхатида психотерапия ихтисослиги мавжуд, акс ҳолда лицензия талаб қилинмаслиги ҳақида аниқ жавоб келар эди). Юқоридагиларга асосан, фикрингизча, ушбу фаолият учун лицензия олиниши шартми? 2-холат. Хозирги кунда мy.soliq.uz портали орқали Корхона х\nОтвет от 30.08.2016\nОтвет от 23.08.2016\nДавлат солиқ хизмати органлари (ДСХО) жисмоний шахсларнинг ер ва мулк солиғидан қарзларини тўлашни корхонадан талаб қилишга ҳақлими?\nБухгалтерия ҳисобида жисмоний шахсларнинг солиқларини ходимнинг ойлик иш хақидан ушлаб қолиниши қандай акс эттирилади?\nУшбу тўловларнибухгалтерия хисобида - ойлик иш хақидан ушлаб қолмасдан корхона харажатлари сифатида акс эттириш мумкинми?\nУмуман олганда ушбу жараённи тартибга солувчи норматив хуқуқий хужжат борми?\n1. ДСИ ходимлари корхона ҳисобрақамидан ходимлар-жисмоний шахсларнинг солиқларининг тўланишини корхонадан талаб қилиш асосида эмас, балки корхона розилигини олган ҳолда амалга оширишмоқда, агар бунга қарздорлар – жисмоний шахсларнинг ҳам розилиги бўлса, ДСИ ходимларининг ушбу ҳаракатлари қонуний ҳисобланади. Жисмоний шахсларнинг розилиги ёзма равишда билдирилиши керак.\nДавлат солиқ хизмати органларининг асосий вазифалари давлат солиқ сиёсатини амалга ошириш ҳамда солиқ тўғрисидаги қонун ҳужжатларига риоя этилиши, солиқларнинг тўғри ҳисоблаб чиқарилиши, тўлиқ ва ўз вақтида тўланиши устидан назоратни таъминлашдан иборат. Ўз мажбуриятларидан келиб чиққан ҳолда солиқ органлари солиқлар йиғилишини ошириш бўйича чоралар кўришга ҳақли (Ўзбекистон Республикасининг 29.08.1997 й. 474-I-сон "Давлат солиқ хизмати тўғрисида"ги Қонунининг 4-моддаси). ЎзР Конституциясининг 51-моддасига мувофиқ фуқаролар қонун билан белгиланган солиқлар ва маҳаллий йиғимларни тўлашга мажбурдирлар. Солиқларни тўлаш тартиби ва муддатлари Солиқ кодекси билан белгиланган.\n2. Бухгалтерия ҳисобида жисмоний шахсларнинг солиқларини ходимнинг ойлик иш хақидан ушлаб қолиниши ва уларнинг ДСИга тўланиши қуйидагича акс эттирилади:\nЖисмоний шахсларнинг ер ва мулк солиғининг корхона ҳисобрақамидан ечиб олиниши\nТўланган жисмоний шахснинг солиқларини уларнинг аризаси асосида иш ҳақидан ушлаб қолинишини акс эттириш\nСчетларни ўзаро ёпиш\n3. Мумкин. Бунда, иш берувчи томонидан тўловлар ҳисобига тўланиб, ходимдан ушлаб қолиниши лозим бўлган, лекин ушлаб қолинмаган суммалар жисмоний шахснинг моддий наф тарзидаги даромади ҳисобланади (Солиқ кодексининг 177-моддаси, 6-банди). Ушбу даромадлар жисмоний шахснинг ялпи даромади таркибига киритилиб, умумбелгиланган тартибда жисмоний шахслар даромадига солинадиган солиққа тортилади. Ушбу даромадлар Солиқ кодексининг 172-моддасида кўрсатилган иш ҳақи тарзидаги даромадларига киритилмагани учун улар ЯИТ ва суғурта бадалларига тортилмайди (Солиқ кодексининг 306-моддаси).\n4. Жисмоний шахслар томонидан ер ва мулк солиғини тўланиш тартиби ЎзР Солиқ кодексининг 48 ва 50-бобларида келтирилган.\n1. ЎзР Вазирлар Маҳкамасининг 2012 йил 29 мартдаги 92-сон қарори билан тасдиқланган Хусусий тиббиёт муассасаларига лицензия бериладиган тиббий фаолият ихтисосликлари турларининг Рўйхатининг 25-бандида психотерапия ҳам кўрсатилган.\nМазкур норматив-ҳуқуқий ҳужжат барча учун, шу жумладан Соғлиқни сақлаш вазирлиги учун ҳам мажбурий кучга эга ва бажарилиши шарт. Яъни, хусусий тиббиёт муассасаси томонидан психотерапия фаолияти билан шуғулланиш учун Соғлиқни сақлаш вазирлигига тегишли тартибда мурожаат қилинганда лицензия берилиши лозим бўлади.\n3. Корхона рўйхатдан ўтказилганидан кейин унинг устав фондини қайси муддатда ошириш масаласи - бундай кўпайтириш қайси маблағ ҳисобидан амалга оширилишига боғлиқ. Умумий қоида – кўпайтириш устав фонди тўлиқ шакллантирилгандан кейингина амалга оширилиши мумкин (ЎзР “Масъулияти чекланган ҳамда қўшимча масъулиятли жамиятлар тўғрисида” Қонунининг 16-моддаси).\nҚонунда 2 та турдаги устав фондини кўпайтириш кўзда тутилган:\n1) жамиятнинг мол-мулки ҳисобига кўпайтириш.\nЖамият устав фондини (устав капиталини) жамиятнинг мол-мулки ҳисобига кўпайтириш тўғрисидаги қарор бундай қарор қабул қилинган йилдан олдинги йил учун жамиятнинг бухгалтерия ҳисоботи маълумотлари асосидагина қабул қилиниши мумкин (Қонуннинг 17-моддаси).\n2) жамият иштирокчиларининг қўшимча ҳиссалари ва жамиятга қабул қилинадиган учинчи шахсларнинг ҳиссалари ҳисобига кўпайтириш (18-модда).\nБундай манбалардан устав фондини кўпайтириш учун қонунда муддатлар кўзда тутилмаган, яъни устав фонди шаклланганидан кейин уни хоҳлаган пайтда кўпайтириш мумкин.


Мавлоно Ориф жоме масжиди\n“МАВЛОНО ОРИФ ДЕГГАРОНИЙ” масжиди биноси VI-VII асрда қурилган, Навоий вилояти Кармана тумани Ҳазара ҚФЙ ҳудудида жойлашган “Мавлоно Ориф Деггароний” жоме масжиди вилоятнинг энг қадимий масжидидир. Масжиднинг қачон қурилгани тўғрисида ҳар хил маълумотлар бор.\n1991 йил имом бўлиб ишлаган Ўсаров Саъдулла домлани айтишича 1991 йил 16 майда италиялик иккита олим келишган ва қўлларидаги китобда эса Ҳазара қишлоғидаги бу қадимги масжид биноси VI-VII асрда қурилганлиги ёзилган эди. У олимларнинг китобида бу масжид зардуштийларнинг даврида қурилган бўлиб, уларнинг ибодатхонаси бўлган. Бинонинг тўрт томони очиқ бўлиб, тўққиз гумбазни тўртта ғиштдан кўтарилган устунлар кўтариб турган. Самонийлар даврига келиб бу бино мусулмонлар масжиди сифатида фойдалана бошланган.\nМасжид ҳудудлари “Деггарон” қишлоғи бўлган, “деггарон” сўзининг маъноси қозон ясовчилар маҳалласи деган маънони билдирган ва масжид шу махаллада бўлгани учун уни ҳам “Деггарон” масжиди деб номланган.\nРус олимлари “Деггарон” масжиди ҳақида ҳар хил фикр билдирганлар, улардан Якубовский, М.Е.Массон ва Варониналар IX-X аср дейишган. 1936-1937 йилларда тадқиқот олиб борган Шишкин ва Массонлар ҳам бу масжид IX-X аср дейишган. 1951 йилда яна қайта текширув ишларини олиб борган Варонина “Деггарон” масжиди XI аср деган сўнги хулосани беришган.\n1910 йил 1328 ҳижрий санада Бухоро амири Абдулахатхон томонидан масжиднинг олди ва бир ён томонига айвон қурилган. Бу айвонлар 1980 йилларгача мавжуд бўлган.\nКейинчалик бу масжид “Мавлоно Ориф Деггароний” деб аталишини сабаби Мавлоно Ориф Деггароний ҳазратлари 1313 йилда Хазора қишлоғида Деггарон дахасида туғилган. Асл касби дўкондор бўлиб, бўз тўқиш билан шуғулланган. Мавлоно Ориф ҳазратлари Саид Амир Кулолнинг энг яқин шогирдларидан бири бўлиб улуғ аллома, атоқли тарбиячи, хожагон-нақшбандия тариқати ривожига муҳим ҳисса қўшган соҳибикаромат зот бўлган.\nАмир Кулол ҳазратлари айтадики, Мавлоно Ориф ва Баҳовуддин Нақшбандийга тенг келадиган пир йўқ деб эътироф қилган. Улар Аллоҳ таоло марҳаматига мушарраф бўлган инсонлардир деганлар. Мавлоно Ориф 14-асрда тахминан 1313-1380 йиллар атрофида яшаб ўтган ва Бу зотнинг қабрлари “Деггарон” масжиди яқинида бўлгани учун “Мавлоно Ориф Деггароний” деб аталган.\nМустақилликнинг илк кунларидан бошлаб муҳтарам Юртбошимизнинг ташаббуслари билан юртимиздаги зиёратгоҳлар, авлиёларнинг қабр ва қадамжоларини обод қилиш, тарихий обидаларни таъмирлаш, уларни асл ҳолатига келтириш учун саъй-ҳаракатлар бошланди. Кўплаб улуғ манзил ҳамда марқадлар обод қилинди. Шулар қатори 2007 йил “Мавлоно Ориф Деггароний” жоме масжиди катта зиёратгоҳ ва кўркам манзилга айланди. Ҳозирда бу маскан мўмин мусулмонларимизнинг диний ибодатини адо этадиган улуғ даргоҳлардан биридир.\nМасжид имом-хатиби: Тошев Фазлиддин\nНАВОИЙ ВИЛОЯТИ /\n/ Мавлоно Ориф жоме масжиди


Алишернинг почтадаги саргузаштлари\n16 май 2021, Тошкент вақти: 16:51\nЎтган сешанба куни Интернетда пайдо бўлган видео Рунетда энг кўп кўрилган роликка айланди: бир неча кун ичида уни фақат Youtube-да ярим миллион одам кўрди. Видеода ўз ҳуқуқларини маҳаллий почта ходимларидан ҳимоя қилишга уринган асли ўзбекистонлик Алишер Халилов супурги билан қувилгани тасвирланган.\nВидео асли ўзбекистонлик, ҳозирда Россия фуқароси бўлган Алишер Халилов томонидан олинган. Подмосковьенинг Малаховка шаҳарчасида жойлашган кўримсизгина почта бўлимида олинган бу видеода ўз ҳақини талаб қилиб кўрган Алишер почта ходимлари тарафидан супурги билан ҳайдаб солинади.\nИнтернетда супурги кўтарган таниқли эртак қахрамонига қиёсланаётган аёл шу почта бўлими бошлиғи Татьяна Орловадир.\n“Почтага биринчи маротаба кирганимда менга улар негадир ҳужжатларнинг рангли ксеронусхаси ва барча ҳужжатларнинг аслини кўрсатишни талаб қилишди: иккинчи маротаба мен видеоаппаратни олиб кирдим”, деб эслайди ҳодиса тафсилотларини Озодлик билан суҳбатда асли қашқадарёлик Алишер Халилов.\n- Мен Ўзбекистондан келган бир студентни ўзимнинг уйимга регистрация қилгани кирувдим почтага. Кейин нима бўлганини видеода кўргандирсиз. Тўғри тушунишимча, ўша почтадаги испекторнинг вазифаси билдиришномани конвертга солиб жўнатиш. Бу пуллик хизмат! Менга рад жавобини берган ёш оператор ҳаммасини текшириб, ФМС инспектори каби саволларни бера бошлади. Мен уни шунчаки жўнатишни сўрасам, “Сен кимсан ўзинг? Мени кўр деб ўйлаяпсанми?”, дея бақириб кетди. Мен гапимиз келишмаслигини тушуниб ҳужжатлар оригиналини олиб кетишга камерани кўтариб кирдим, холос,- дейди Алишер.\nАлишер Халилов билан суҳбат\nБироқ, унинг ўз ҳақини талаб қилгани почта ходимасига ёқмаган кўринади: “Мени камерага олишга ҳаққинг йўқ! Камерани йўқот! Бўлмаса мен сендан ҳужжатларингни қабул қилишдан бош тортаман”, дея бақиришни давом этади почтальон.\nYoutube порталига қўйилган бу видеони бир неча кун ичида ярим миллион одам кўрди.\nНиҳоят, жазаваси тутган аёл енгини шимариб Алишерга ташланди.\n- Мен сенга камерани йўқот дедим, дебил! Йўқол бу ердан! Қорангни кўрмай бошқа. Камерани бу ёққа бер нега қочасан, эркакмисан, дея бой рус тилидан таржима қилиб бўлмайдиган сўзларни ишлатди почта ходималари бир овозда.\nПочта раҳбари Орлова хоним эса Алишерни “шпиён” экани ва полицияга топширишини билдирди.\nБуни видеога олаётган қурувчи Алишер Халилов давлат идорасида ўзига бўлган бундай муносабатдан лол қолганидан ҳатто рус тилида хато гапира бошлаганини айтади.\n- Факт шуки, ўша ерда мен биров оёғини артиб, тупуриб кетгандек ҳис қилдим ўзимни! Бу қанақаси?! Ҳар ким сенга оёғини артиб кетаверар эканда... Мен Россия фуқароси, ҳамма қатори солиқ тўловчи бўлсам, қонунларни бузмасам... Қизиғи, улар полиция чақиртирган эди – келмади! Мен полицияга ўзим бориб видеони кўрсатсам, улар обдон кулиб “Нега уни бошига солмадинг?”, дейишди. Бу полиция ходимларининг гапи! Хуллас, у ерда ҳам ҳанузгача калавани чўзишяпти, билмадим, фақат судда ҳал бўлса керак энди,- дейди "бечора" почта ишчиларини “провокация” қилганликда айблаётганлар ҳам йўқ эмаслигини гапирган Алишер.\nПочтадан қувилган қаршилик бу йигит Озодлик билан суҳбатда бу нохуш вазиятга тушганидан катта хулоса чиқаргани, ҳар қайси вазиятда инсон ўз ҳақ-ҳуқуқлари учун курашиши керак, дейди.\n- Менга яна биров шундай қўполлик қиладиган бўлса, мен камера орқали ё бошқачасига ўз ҳақлигимни исботлашим керак экан. Тасаввур қилинг, менинг фамилиям ва шу афти-ангорим билан полиция ўша ерга келганидаю бу видеоролик йўқ бўлганда эди... Почтадагилар мени нима балоларда айблашмасди, дейсиз! Нима бўлганда ҳам мен хурсандманки, Россияда ақлли ва оқни қорадан ажрата оладиган зиёли одамлар жуда кўп,- деди Россиянинг қатор телеканаллари ва Интернет ёрдамида аллақачон “машҳур” бўлишга улгурган Алишер.\nАлишер бу ҳодиса ўтган йилнинг 20 апрелида тасвирга тушурилгани, бироқ видео Youtube-да “осилиб” қолгани боис яқин кунларда тармоққа чиқарилганини билдирди.\nАлишер Москвага 10 йил олдин келгани, ўз севгилисини шу ерда топгани ва ҳозирда 3 нафар фарзанд отаси эканини гапирар экан, бундай вазиятга тушмаслик учун нима қилиш керак, деган саволга: - Бунақа вазиятга тушмаслик учун почтага кирмаслик керак, бошқа вариант йўқ!- дея киноя қилди.\nСуҳбатимиз сўнгида ҳақиқат изловчи Алишер Халилов куни кеча видео Россиянинг деярли барча марказий телеканаллари ва йирик Интернет нашрлари орқали намойиш қилинганидан кейин, супурги кўтарган почта хизмати ходимларининг ҳатти-ҳаракатлари учун Люберци туман почта бошқармасидан оғзаки кечирим сўрашгани, уни ҳақорат қилган оператор аёл аллақачон почтада ишламаслигини маълум қилишганини айтди.


Эътиборсиз қолган Рустам Акрамов / CHAMPIONAT.asia\n14:20Левандовски "Барселона" билан 2025 йилга қадар шартнома бўйича келишувга эришди 0 13:58Спортчилар ижтимоий тармоқларда 0 13:40"Интер" ва Перишич янги шартнома борасида келиша олмаяпти 0 13:17"Интер" Бастонини 60 млн евро эвазига "Сити"га сотмади. "Шаҳарликлар" таклифни кўтаришлари мумкин 0 12:53Загаду ёзда текинга "Боруссия"дан кетади 0 12:46Футбол фахрийси Валерий Лёткин хонадонига ташриф буюрилди 1 12:33Тошкентга олиб келинган Жаҳон кубоги оригиналми? 15 12:30"Валенсия" Брэйтвуэйтни харид қилмоқчи 1 12:07Про лига. 9-тур учрашувлари расмийлари 2 11:57Нодирхўжа Юлдашев: "Футболнинг эркаги, бу - футзал" 21 11:53Ди Мария ПСЖ билан шартномани узайтирмоқчи 2 11:39Диёр Имомхўжаев: "Футболчи ҳамда мураббийларни эркакка ўхшаб футбол ўйнашга чақираман" 77 11:36Шаҳбоз Беғамов: "Араблар ҳам вақт чўзиб натижа қилолмаган" 16 11:30"Барселона" 65 млн евролик трансферни амалга оширишга тайёр 1 11:07Дилшод Раҳматов: “Осиё чемпионлигини қўлга киритмоқчимиз” 5\nЭътиборсиз қолган Рустам Акрамов\nТеглар : ФахрийларРустам Акрамовфутбол фахрийсиЎФАэътибор\n1994 йил Осиё ўйинларида миллий терма жамоасиз бош мураббийи сифатида зафар қучган Рустам Акрамов айни пайт жуда қийин аҳволда.\nБизга маълум бўлишича, футбол профессори Рустам Акрамович Акрамов ётоқдан тура олмайдиган ҳолга келиб қолган. У киши 2015 йил Австралияда бўлиб ўтган Осиё Кубогидан кейин руҳан сиқилиш ҳолатига тушиб, ҳатто инсультни бошдан ўтказди. Инсульт бу - бош мия қон айланишининг критик бузилиши бўлиб, одам эс-ҳушини йўқота бошлайди.\nБунинг натижасида ҳатто бошқаларни танимайдиган даражага келиб қолади. Рустам Акрамовда шундай ҳол кузатилди. У киши ҳаракатсиз ҳолатга келиб қолди, юриши қийинлашди, ўрнидан турса ҳам жуда секин қадам ташлаб юра бошлади, ҳозирги пайтда эса ётоққа михланиб қолган.\nБизгача етиб келган маълумотга кўра, футбол профессоридан бугунги кунда фақат у кишининг қизи хабар олиб турибди. Рустам Акрамовични кимдир яхши кўради, кимдир ёмон кўради, лекин хоҳлаймизми-йўқми, у киши ўзбек футболи учун кўп ҳисса қўшган мутахассислардан.\nАфсуски, футболимиздаги энг ёмон иллатлардан бири - ёши ўтганларни кераксиз буюмдек ўз ҳолига ташлаб, улар ҳолидан хабар олмаслик. Балки ЎФА Рустамов Акрамов аҳволидан хабар олиб тургандир, лекин бу ҳақда аниқ гап айтиш қийин. Ҳар ҳолда у кишини жуда ночор ҳолатда деб эшитдик.\nФахрийлар ҳолидан хабар олиш аввало ЎФА зиммасидаги иш ҳисобланади. Бугун яхши ишлаб турган кадр, эртага мазаси қочиб ҳеч нарсага ярамай қолиши мумкин. Қолаверса, вақт - шафқатсиз ҳакам, ҳаммамиз эрта-индин қариймиз, кимдир тўшакка михланиб қолиши мумкин, мана шу пайт ҳеч кимга кераксиз бўлиб қолишдан ЎЗИ асрасин.\n⚡ Италия футболи афсоналари Ўзбекистонга учиб келди 25


Лола Каримова Тиллаева отаси қабрини зиёрат қилиши чоғида рўй берган ҳолат ҳақида ёзди\n10:57 / 09.10.2016\nФото: Instagram/ @lola_tillyaeva\nТатьяна Каримова, Лола Каримова-Тиллаева ва унинг турмуш ўртоғи Темур Тиллаев 8 октябрь куни Самарқанд шаҳрида Ўзбекистоннинг Биринчи Президенти Ислом Каримов қабрини зиёрат қилди. Бу ҳақда Лола Каримова Тиллаева Instagram’даги саҳифасида ёзган.\nУ зиёрат давомида юз берган ҳолат ҳақида ҳикоя қилган.\n«Бугун турмуш ўртоғим ва онажоним билан биргаликда раҳматли отамнинг қабрларини зиёрат қилдик. Ўша дамларда қалбимиздан кечган ҳиссиётларни сўз билан ифодалаш қийиндир. Қўлимдаги гулга келиб қўнган оқ капалакни биз дадамларнинг у дунёлари обод эканлигининг рамзи дея қабул этдик. Қаерда бўлмайин, улар ҳамиша қалбимдалар», — дея изоҳ қолдирган Лола Каримова Тиллаева.


НАТО ва G7 саммитлари учун учта асосий мақсад аниқланди - Кирби\nНАТО ва G7 саммитлари – учта асосий мақсад номланди\n22 Iyun 10:36 Ўзбекистон янгиликлари\nG7 АҚШ Кирби НАТО РОССИЯ САММИТ стратегик мақсад УРУШ\nG7 ва Натонинг бўлажак саммитлари ташкилотчилари томонидан белгиланган барча стратегик мақсадлар Украинадаги урушни ҳал қилиш билан боғлиқ.\nБу ҳақда АҚШ Давлат хавфсизлик кенгашининг стратегик алоқалар бўйича координатори Жон Кирби маълум қилди.\nБиринчи мақсад, дейди у, АҚШнинг демократик, суверен Украинани қатъий қўллаб-қувватлашини кучайтириш ва уруш учун Россияни жавобгарликка тортиш.\nИккинчи мақсад, хусусан, ёқилғи ва озиқ-овқат маҳсулотлари нархининг ошиши шароитида жаҳон иқтисодиёти учун бузувчи хатарларни бошқаришдир.\nУчинчи асосий мақсад – демократия ўз салоҳиятини рўёбга чиқаришга, авторитар ва коррупцион ёндашувларни енгишга қодир бўлган дунёга ахборот нуқтаи назарини шакллантиришдир.\nРоссия Белоруссия мустақиллигини қандай қўллаб-қувватлайди\nЭслатиб ўтамиз, НАТО Бош котиби Йенс Столтенберг 28-30 июн кунлари Мадридда бўлиб ўтадиган Алянс саммитини трансформациялар саммити деб атади.\nТуркия Ўзбекистон Республикасидан меҳнат муҳожирларини жалб қилмоқчи\nНидерландия Россиянинг 516 миллион евролик активларини музлатиб қўйди


Ўзбекистоннинг АҚШ «қора рўйхати»дан чиқиш шартлари маълум қилинди – Газета.uz\nЎзбекистоннинг АҚШ «қора рўйхати»дан чиқиш шартлари маълум қилинди\nАҚШ элчиси Ўзбекистонга савдо имтиёзлари, турли давлат кредитлари берилмаётганига шарҳ берди. Унинг айтишича, Ўзбекистоннинг «қора рўйхат»дан чиқиб кетиш йўллари бор.\nLotinchada 6 феврал 2020, 20:48 Иқтисодиёт Сиёсат\nАмерика Қўшма Штатларининг Ўзбекистондаги элчиси Даниел Розенблюм Конгресс томонидан қабул қилинган «Савдо тўғрисида"ги қонунга киритилган «Жексон-Вэник» тузатиши маънан эскирганини айтди. Элчининг айтишича, рўйхатдан Ўзбекистонни айни пайтда чиқариб ташлаш осон иш эмас. У бу ҳақда 6 февраль куни элчихонада ўтказилган матбуот анжуманида «Газета.uz» мухбирига сўзлаб берди.\n1974 йили қабул қилинган қонунга тузатиш муаллифлари, конгрессменлар Генри Жексон ва Чарльз Вэник фуқароларнинг эмиграциясига тўсқинлик қилаётган, инсон ҳуқуқларини поймол этувчи давлатларга нисбатан иқтисодий босимни таклиф қилишган. Уларнинг фикрича, АҚШ шундай давлатлар билан муносабатларда савдо имтиёзлари, давлат ва унинг кафиллигидаги кредитларни ажратишни тақиқлаши лозим.\nАйни пайтда бу қонуннинг таъсирчан чоралари рўйхатига Ўзбекистон, Қозоғистон, Озарбойжон, Туркманистон, Тожикистон ва Беларусь киритилган.\nЭлчининг таъкидлашича, ушбу қонун ўтмиш қолдиғи, у ҳали Совет давлати мавжуд бўлганда қабул қилинганди.\n«Қонундан мақсад — эркин эмиграция. Қонундан кутилган натижа ҳам шу: фуқароларнинг эркин ҳаракатланиши, давлатдан чиқиб кетишига йўл қўймайдиган давлатларга босим қилиш. Ўйлашимча, бугунги кунда Ўзбекистонда эмиграция эркинлиги мавжуд ва дунёнинг бошқа давлатларида ҳам фуқаролар истаса, мамлакатдан эркин чиқиб кета олади. Шундай экан, қонуннинг амал қилиши тўхтаса ҳам бўлади», — деди Розенблюм.\nЧет элга чиқишни режалаштирган барча 18−35 ёшда бўлган хотин-қизларнинг мажбурий суҳбатдан ўтиши 2018 йил июнда бекор қилинганди. Аввал, барча четга чиқишни истаган Ўзбекистон фуқароларига татбиқ этилган «ОВИР» стикерини олиш бекор қилинди. Унинг ўрнига хорижга чиқиш паспорти амал қилмоқда.\nАммо, америкалик дипломат АҚШ Конгресси бирор давлатни «Жексон-Вэник» рўйхатидан чиқариши учун айрим омилларни инобатга олиб, иш тутишини билдирди.\n«Негаки, қонундаги таъсирчан чоралар АҚШ ва муайян давлат ўртасидаги савдо имтиёзлари билан ифодаланган. Ўша давлат Жаҳон савдо ташкилотига аъзо бўлган тақдирдагина Конгресс ушбу масалани кўриб чиқиши мумкин. Қўшимча қилиб айтмоқчиманки, таъкидларим қонунда белгиланмаган. Қонун муайян давлатнинг ЖСТ аъзолигини талаб қилмайди. Аммо амалиётда Конгресс шундай иш тутади», — дея фикр билдирди у.\nЎзбекистон ҳукумати Жаҳон савдо ташкилотига аъзо бўлиш ҳаракатини 2019 йилда қайта бошлаганди. Орадан 15 йил ўтиб, ташкилотга аъзо бўлиш бўйича музокаралар яна бошланди.\nАҚШ Давлат котиби Ўзбекистонда одам савдоси масаласида амалга оширилган чораларни ижобий баҳолади 26 июн 2020, 12:02